Дўппи кийган Мирзиёев, рекорд қўйган сув парилар, кулга айланган коронавирус қурбони. Ҳафта суратлари - Daryo\n23:58, 01.05.2021 67604\nҲафта давомида камерага муҳрланган қизиқарли суратларни намойиш қиламиз.\nТошкент маҳаллий авиақатновлар аэропортида кун ботиш вақти.\nПортугалиянинг Арока муниципалитетида жойлашган дунёдаги энг узун пиёдалар осма кўприги. Унинг узунлиги 516 метр, кенглиги 1,2 метрга тенг. Кўприк Паива дарёси устида 175 метр баландликда жойлашган. Кўприкдан ўтиш учун тахминан 10 дақиқа сарфланади. Кўприк 3 май куни очилади.\nГерманиянинг Шлезвиг-Голштейндаги кемалар туриш жойи чеккасида олишаётган чағалайлар.\nШавкат Мирзиёев 29 апрель куни Гурбангули Бердимуҳамедов ва икки мамлакат муфтийлари ҳамроҳлигида «Туркманбоши руҳи» масжидига ташриф буюрди. Шундан сўнг туркманистонлик ҳамкасби билан масжид яқинида ифторлик қилди.\nМавзуга доир: Шавкат Мирзиёев Қибрайда барпо этилаётган боғ ҳудудига ташриф буюрди. Боғга «Янги Ўзбекистон» номи берилди\nЮлдузларга тўла осмон фонида лава чиқараётган Индонезиядаги Мерапи вулқони.\nМавзуга доир: Индонезияда Мерапи вулқонидан лава дарёси оқди (фото)\nТошкент шаҳридаги Наврўз боғининг юқоридан кўриниши.\nХитой шаҳри бўлмиш Саниядаги океанариумда «Энг кўп сув париси иштирок этган шоу» сифатида Гиннес рекордлари китобига киритилган намойиш.\n1 май — Фавворалар куни муносабати билан Тошкент шаҳрининг Мустақиллик майдонидаги фаввора ўз ишини қайта тиклади. Суратда ушбу фаввора олдида юрган ота-бола.\nМавзуга доир: Мустақиллик майдонидаги деярли 2 йил ишламаган фавворанинг қайта ишга туширилиши — суратларда\nШимолий Македония тўлин ойи остида турган лайлак.\nТошкентдаги «Шайх Зайниддин» (Кўкча) масжидига таровиҳ намозини ўқиш учун йиғилган мусулмонлар.\nВьетнамдаги Сан Чи этник гуруҳи аёллари футбол учрашуви ўтказмоқда.\nТошкентда тиғиз пайтдаги автомобиллар оқими.\nИсфаҳон шаҳрида жойлашган фермадаги от.\nҲиндистоннинг Бардҳаман шаҳридаги кўча актёрлари.\nМелбурнда ўтказилаётган ANZAK (Австралия ва Янги Зеландия армияси корпуси) кунида урушда ҳалок бўлганлар хотирланяпти. Ушбу кун 25 апрель куни икки мамлакатда ҳам нишонланиб, барча уруш, можаро ва тинчликпарварлик операцияларида хизмат қилган ва вафот этганлар ёдга олинади.\nШвейцариянинг Сион шаҳрида ёш сёрфингчи сунъий равишда ҳосил қилинган тўлқинда машқ қилмоқда.\nРадиоактивлик белгиси туширилган қора кийим ва ниқоб кийган аёллар Беларусь пойтахти Минск шаҳрида Чернобил фожиасининг 35 йиллиги муносабати билан қурбонларни хотирлаш учун юриш ташкил қилди.\nМавзуга доир: Украина Чернобил АЭСдаги аварияга оид махфий ҳужжатларни эълон қилди\nБуюк Британиянинг Амсбери шаҳри яқинидаги Стоунҳенж тош ёдгорлиги олдида, тўлин ой остида ўтлаб юрган қўйлар.\n«Nomadland» («Кўчманчилар ўлкаси») фильми учун «Оскар» мукофотининг энг яхши фильми совриндори, режиссёр ва продюсер Хлоя Чжао Лос-Анжелесдаги матбуот залида суратга тушмоқда.\nМавзуга доир: Хитой ОАВларига «Оскар»ни қўлга киритган режиссёр Хлоя Чжао ҳақида ёзиш тақиқлаб қўйилди. У илгари Хитойни танқид қилган эди\nКатманду шаҳридаги коронавирус оқибатида вафот этганларни ёқиш учун мўлжалланган крематорийда қариндошининг кулини олаётган одамлар.\nРоссиялик ҳарбийлар Санкт-Петербургдаги Ғалаба куни ҳарбий парадининг машқларида қатнашмоқда. Россия 9 май куни фашистлар Германияси устидан қозонилган ғалабанинг 76 йиллигини нишонлайди.\nКатмандудаги деворга чизилган бойқуш сурати олдидан ўтиб кетаётган непаллик аёл. COVID-19 билан касалланиш сони кўпайиши ортидан Непал ҳукумати Катманду водийсида 29 апрелдан бошлаб карантин чекловларини жорий этишга қарор қилди.\n21 апрель куни Бали яқинидаги ўқув машғулотларда KRI Nanggala 402 сувости кемасида чўкиб, ҳалок бўлган ҳарбийнинг аёлига тасалли берилмоқда.\nМавзуга доир: Индонезияда чўкиб кетган сувости кемасининг экипажи ҳалокатдан олдин таъсирли видео ёзиб қолдирди (видео)\nШвейцариянинг Базел шаҳрида эркаклар ўртасида спорт гимнастикаси бўйича Европа чемпионати финал босқичида қатнашаётган юнон спортчисининг чиқиши.\nҚонга ботган мактаб формаси, ойни «ёритаётган» Эйфель, яширилаётган «давримиз қаҳрамони». 28 апрель суратлари\n«Осмон»даги бассейн, музқаймоқхўр вазир, тоғдаги «иблис». 27 апрель суратлари\nРамазон тўлин ойи, ёқилаётган жасадлар, Toyota Camry билан тақдирланган итбоқар. 26 апрель суратлари\nСовқотган биринчи хоним, Олимпиадага кетаётган улкан қўғирчоқ, бузоқчани озиқлантираётган бош вазир. 23 апрель суратлари\n«Қотил» Путин, АҚШ базасидаги ўзбек аскари, икки бошли бузоқча. 22 апрель суратлари\n18:12, 28.09.2021 77687\n19:16, 03.10.2021 72952\n06:32, 05.10.2021 82185\n00:31, 26.10.2021 1139\n23:54 Бугун 3315\n23:45 Бугун 2245\n23:29 Бугун 2242\n10:17, 24.10.2021 75615\n10:11, 24.10.2021 63672\n16:16 Бугун 52514


Талон-торожлик васвасаси ёхуд давлат бюджети маблағларини ноқонуний ўзлаштираётган амалдорлар осмондан тушганми? – Fikrat.uz\n15:45 / 12.11.2020 12.11.2020 5718 0\nОчиғи, соатлаб давом этадиган турфа йиғилишу семинарлардан, фақат номи давра суҳбатига мос келадиган баҳссиз мулоқотлардан зерикканман. Вақт беҳуда сарфланади кўпинча бундай тадбирларда. Энг ёмони, иштирокчиларни камида ярим соат олдин чақиришгани етмагандек, яна қарийб 1800 сония кеч бошлашади мажлисни. Шунинг ўзидан 60 дақиқа ҳавога совурилади.\nЛекин бу галги семинарга қатнашганимга унчалик ачинмадим. Раислик қилувчининг кириш сўзи чўзилганини ҳисобга олмаганда ҳаммаси регламент бўйича ўтказилди. Тайёргарлиги сустроқ маърузачилар гапни олиб қочмоқчи бўлганида модератор уларни кун тартибидаги “ўзан”га қайтариб турди. Янгиланган молия сиёсатининг моҳияти хусусида бўлди мулоқот.\nШунчалик зўр тадбирдан биз бехабар қолдикми, дейишга шошилманг. Одатдагилардан жонлироқ ўтганини ҳам эътироф этиш керак-да, ахир. Кетган вақтимга афсусланмаганимнинг боиси унинг қай ҳолат ёхуд шаклда ўтганида эмас, қандай далил ва рақамлар тилга олингани, илгари айтилмаган айрим маълумотлар очиқ баён этилгани билан боғлиқдир.\nХуллас, Олий Мажлис Сенати уюштирган “Халқ депутатлари маҳаллий Кенгашларининг бюджет жараёнидаги роли ва бюджет ижроси устидан депутатлик назоратини ташкил қилиш” мавзусидаги видеоконференцалоқа тарзидаги семинарга бутун республика онлайн уланди. Оммавий ахборот воситалари вакиллари ҳам таклиф этилганди, албатта.\nДавлат бюджетини тузиш, кўриб чиқиш ва қабул қилиш тартиблари, республика ва маҳаллий бюджет даромадларини шакллантириш жараёнлари ҳамда уларнинг харажатларини режалаштириш, ижросини таъминлаш, маҳаллий бюджетларнинг қўшимча даромад манбалари каби масалаларга урғу берилди. Шунингдек, бюджет маблағлари ишлатилиши устидан жамоатчилик ва депутатлик назоратининг ўрнатилиши борасида қилинадиган ишлар юзасидан таклиф ва тавсиялар билдирилди.\nШу жумла билан хабар-мақолани тугатиб қўйсам бўларди. Аммо оддий семинарда жорий йилнинг ўтган даврида қарийб 8 млрд. сўм бюджет маблағлари талонторож қилингани ошкор этилиб, нима учун кўп олтин сотилаётгани изоҳлангани, орадан икки кун ўтиб Бош прокурор коррупция қудуғининг домига тортилган триллионлар ҳақида сўз очгани атрофлича таҳлилга эҳтиёж кучлилигини кўрсатди.\nКейинги пайтларда маҳаллий кенгашлар депутатларига бюджет ижросини қатъий назорат қилиш юклатилаётгани яхши. Бироқ ҳудудлардаги ҳурматли ноибларимиз журналист ва блогерлардан ортда қолаётганини ҳамон тан олгилари келмаётганлиги таажжубланарли. Масалан, Жиззах вилояти Зарбдор тумани ҳокими “Captiva” машинаси бўла туриб, тағин 370 млн. сўмга “TRAILBLAZER LTZ-AT” автомобили харид қилганини ким кўтариб чиқди? Тўғри, замонавий улов маҳаллий бюджетнинг учинчи чоракда прогноздан ошириб бажарилган қисмидан сотиб олинибди – буни тушундик. Мантиқсизлик шундаки, ҳокимга юксак қулайлик яратиб берган шу маблағга ўнлаб маҳаллаларнинг ички йўлларини созлаш орқали минглаб аҳолига қулайлик яратиш мумкин эмасмиди?\nЯна бир қизиқ харид ҳақида депутатлар лом-мим демади. У ҳам бўлса, “Ўздонмаҳсулот” 2020 йил январь ойида “Сурхондарёдонмаҳсулот”дан 1,1 млрд. сўмга TOYOTA LAND CRUISER 4.6 cX R8A автомобилини сотиб олгани журналистларни ҳайратлантирди, бошқалар эса жим. Наҳотки, ҳатто мажлисларда ижтимоий тармоқларни кузатиб ўтирадиган вакилларимиз exarid.uzex. uz сингари очиқ сайтларга кириб кўришга эринишса? Мухбирларнинг эътиборини тортган маълумот уларни заррача қизиқтирмайдими?\nПиллачилик ва қоракўлчиликни ривожлантириш қўмитаси 795 млн сўмга битта “Tahoe”, 635,5 млн. сўмга иккита “Malibu” ҳамда 115,6 млн. сўмга “Lasetti” харид қилган-чи?..\nСенат томонидан ташкил этилган семинарда таъкидланганидек, маҳаллий бюджет ижроси устидан депутатлик назоратини амалга оширишни учта, яъни дастлабки, жорий ва якуний назорат босқичларига ажратиш мумкин. Жумладан, дастлабки назорат – навбатдаги молиявий йил учун маҳаллий бюджет лойиҳасини муҳокама қилиш ва қабул қилиш, унга ўзгартиш ва қўшимчалар киритиш. Жорий назорат – маҳаллий бюджет ижросини Кенгаш доимий комиссияси йиғилишида кўриб чиқиш ҳамда сессия муҳокамасига олиб чиқиш. Якуний назорат – маҳаллий бюджетнинг молиявий йил якуни бўйича ижроси ҳақидаги ҳисоботни эшитиш, муҳокама қилиш ҳамда тегишли қарор қабул қилиш.\nХўш, депутатларимизнинг неча фоизи шу тамойиллар асосида жон куйдиряпти? Бюджет ижроси бўйича депутат сўрови депутатлик назоратини амалга оширишнинг энг муҳим ва зарурий шаклларидан ҳисобланиши ҳамманинг ёдидамикан?! Бугунги кунда ижтимоий тармоқларда бюджет маблағларининг мақсадсиз сарфланиши, камомад ва ўзлаштиришлар, ноқонуний фойдаланиш ҳолатлари тез-тез ёритилиб, жамоатчилик томонидан кенг муҳокама ва эътирозларга сабаб бўлаётгани шу семинарда ҳам қайта-қайта айтилди. Буни барча маҳаллий кенгашлар вакиллари эшитди. Лекин ҳамон ҳаракатдан дарак йўқ. Чунки туманлар депутатлари ўз сўровига ё белгиланган муддатида, ё умуман жавоб ололмаслигини сезиб қолишган.\nШундай деймиз-у, Олий Мажлис Қонунчилик палатаси депутатларининг сўрови ҳам айрим ташкилотлар томонидан эътиборсиз қолдирилаётгани ҳамон учраб турибди, афсуски. Сўзимизнинг исботи учун энг қайноқ мисоллардан бирини келтирамиз.\n– Монополияга қарши курашиш қўмитаси томонидан ўтка зилган текширув якунлари бўйича “UZAUTOMOTORS” АЖда қонунчилик ҳужжатларининг бузилиши, коррупцион ҳолатлар ва истеъмолчиларнинг ҳуқуқларига путур етказиш каби аломатлар кўринаётгани сабабли бир гуруҳ депутатлар мазкур масалани Бош прокуратура маҳкамаси томонидан ўрганилиб, ҳуқуқий баҳо берилиши ва жиноят аломатлари бор ёки йўқлиги юзасидан ўз нуқтаи назарини баён этишни сўраб, жорий йилнинг 21 август куни Бош прокурорга депутатлик сўрови юборган эдик, – деб ёзди Олий Мажлис Қонунчилик палатаси депутати, O‘zLiDeP фракцияси аъзоси Расул Кушербаев. – Кўпчилик сайловчиларни қизиқтираётган сўров юзасидан шу йилнинг 4 ноябрь куни Бош прокурор ўринбосари имзоси билан хабарнома шаклида жавоб хати олдик. Бош прокуратура томонидан 28.10.2020 санаси билан рўйхатдан ўтказилган хабарномада “UZAUTOMOTORS” АЖда ўтказилган текширишда тўпланган ҳужжатлар бўйича жиноий ҳодиса юз бермагани сабабли жиноят иши қўзғатиш рад этилгани, агар текширишдан норози бўлсак, қарор устидан шикоят қилишимиз мумкинлиги маълум қилинган…\nЭнди худди шу жараённинг, яъни депутатлик сўровининг ҳуқуқий асосига диққатингизни жалб қиламиз: “Парламент назорати тўғрисида”ги Ўзбекистон Республикаси Қонунининг 15-моддасига мувофиқ давлат органларининг, хўжалик бошқаруви органларининг мансабдор шахслари Қонунчилик палатаси депутатининг, Сенат аъзосининг сўровига, агар бошқа муддат белгиланган бўлмаса,сўров олинган кундан эътиборан ўн кундан кечиктирмай ёзма жавоб юбориши, сўровга жавоб ўз номига сўров юборилган мансабдор шахс ёки унинг вазифаларини вақтинча бажараётган шахс томонидан имзоланиши белгиланган. Кўриниб турибдики, қонун посбонларининг ўзи ўн кунлик муддатни 67 кунга “ўзгартирган”.\nЎйлангчи, ана шу миқдор айбдорни қийин аҳволга соладими-йўқми?\n7 ноябрь куни Бош прокуратура биносида коррупция ҳолатлари кузатилаётган соҳалар ҳамда вазирликларда бунинг сабаб ва шарт-шароитларига бағишлаб ўтказилган идоралараро йиғилишдаги Бош прокурор маърузаси парламент сўровига нега унинг ўзи жавоб бермаганини ойдинлаштиргандай бўлди.\nБош прокурор Ниғматилла Йўлдошев ўз чиқишида немис давлат арбоби Бисмаркнинг “Ёмон қонунлар ва яхши амалдорлар билан давлатни бошқарса бўлади. Аммо амалдор ёмон бўлса, энг яхши қонунлар ҳам ёрдам бермайди”, деган сўзларидан иқтибос келтириш орқали коррупция ботқоғига ботган амалдорларни қулоғидан тортиб чиқариб, жамоатчиликка кўрсатиш учун жиддий тайёргарлик кўрганини намойиш қилди.\nЎғирланган пуллар ҳақида гап кетар экан, бу борадаги дастлабки мисолларни молия органларининг бюджет сарфини тўлақонли назорат қилишига тизимдаги коррупция ҳолатлари тўсқинлик қилаётганидан келтирсак, мақсадга мувофиқ бўлади, назаримизда.\nБош прокурорнинг таъкидлашича, ўтган икки йилда молия органларининг 41 нафар ходими коррупция ҳолатлари учун жиноий жавобгарликка тортилган. Масалан, Давлат молиявий назорати департаментининг Сурхондарё вилояти бошқармаси бош назоратчи-тафтишчиси Н. Узун қурилиш коллежида аниқланган 265 миллион сўмлик камомадни яшириш эвазига коллеж бош ҳисобчиси А. дан 2 минг доллар ва 500 минг сўм олгани учун суд ҳукми билан жазога тортилган. Ғазначиликнинг Андижон вилояти бошқармаси мансабдор шахслари ходимларга иш ҳақи бериш важи билан банкдан 1 миллиард сўм ортиқча пул олишга эришиб, уни шахсий эҳтиёжлари учун сарфлаб юборгани юзасидан жиноят иши қўзғатилиб, тергов ўтказилмоқда.\nЎзбекистонда сўнгги икки йилда 1 минг 986 нафар мансабдор шахс коррупциявий жиноятларни содир этгани учун жиноий жавобгарликка тортилган. Бундай жиноятлар оқибатида етказилган моддий зарар миқдори 2 триллион сўмдан ошгани айтилди. Прокуратура органларининг назорат тадбирлари ҳамда тергов натижалари таҳлили асосида коррупция энг кўп учраётган соҳалар, вазирлик ва идоралар кесимида аниқ мисоллар ва рақамларда кўрсатиб берилди.\nСенат семинари билан бу йиғилишнинг ўзаро уйғунлиги шунда бўлдики, иккаласида ҳам иқтисодий соҳадаги коррупциявий ҳолатлар асосан бюджет маблағларидан фойдаланиш жараёнида содир этилаётгани билдирилди.\n– Охирги икки йилда республика бўйича 371 миллиард сўм бюджет маблағларини талон-торож қилиш ҳолатлари аниқланиб, бу қилмишлар учун 2 минг 477 нафар шахс жиноий жавобгарликка тортилган, – деди Ниғматилла Йўлдошев.\nХалқ бойлигини туя қилишдек эгри ниятли амалдорларни тўхтатишнинг дунёда исботланган икки усули бор: жамоатчилик назорати ва шаффофлик. Янги Ўзбекистонда ана шу жараёнларнинг таъсирчанлиги ва самарадорлигини ошириш бўйича жиддий қадамлар қўйилаётгани ҳеч кимга сир эмас. Мисол учун, давлат харидлари очиқ электрон савдога ўтказилганини олинг. Ким пулни қаёққа сарфлаётгани dxarid.uzex.uz сайтида кўриниб турибди.\nМана, очамизу қараймиз: Жисмоний тарбия ва спорт вазирлиги томонидан Ўзбекистон электрон оммавий ахборот воситалари миллий ассоциацияси билан 705 млн. сўмлик, “Ўзрепорт” ахборот агентлиги билан 705 млн. сўмлик, “WEB Expert” МЧЖ (яъни, Kun.uz сайти) билан 225 млн. сўмлик, “Ўзбекистон 24” телеканали билан 98 млн. сўмлик тўғридан-тўғри шартномалар имзоланган. Жами: 1 млрд 733 млн. сўм. Одамлар бўлса спорт тадбирлари зўр бўлгани учун ҳамма канал кўрсатади деб юришади. Текинга мушук ҳам офтобга чиқмаслигини унутишади. Ушбу вазирлик жорий йилда 650 млн. сўмга иккита “Malibu” ҳам сотиб олган. Нега бўларди, амалдорларнинг уловларини эскирмасдан янгилаш учун.\nШахсий мулоҳазаларнинг хулосаси сифатида ҳозирда ижтимоий тармоқларда катта тезликда айланаётган “…мансабдорларнинг ягона истаги ҳашаматли кабинет ва қимматбаҳо машина…” тарзидаги фикрни келтирмоқни ножоиз деб билдим. Ҳаммаси ҳам ундай эмас. Халқим дейдиганлари талайгина…\nИзоҳ қолдиринг Талон-торожлик васвасаси ёхуд давлат бюджети маблағларини ноқонуний ўзлаштираётган амалдорлар осмондан тушганми?\n15:05 / 10.09.2020 22.09.2020 23863 0\n15:07 / 10.09.2020 15.09.2020 23414 0\n21:06 / 24.10.2020 25.10.2020 28331 0


Ёмғирлатиб суғориш томчилатиб суғоришдан фойдали...ми?! - Халқ сўзи\nЁмғирлатиб суғориш томчилатиб суғоришдан фойдали...ми?!\n22:13 01 Декабрь 2020 Жамият\nҲасанбой Боййигитов Риштон туманидаги «Қайрағоч ҳосилдор» фермер хўжалиги раҳбари. У кейинги йили 20 гектар ерда синов тариқасида ёмғирлатиб суғориш усулида ҳосил етиштириш ҳаракатида юрибди. Шу тариқа бугунги кунда нафақат пахтачилик, балки қишлоқ хўжалигининг бошқа соҳаларида ҳам эскича усуллар ўзини оқламай қолгани, кутилган натижа бермай қўйганини амалда исботлаш ниятида.\nФермер хўжалиги кейинги уч йил давомида Халқаро молия корпорацияси билан ҳамкорликда иш олиб борди. Самарали ҳамкорлик доирасида фермер ўзаро тажриба алмашиш мақсадида АҚШга борди.\n— Техасда ернинг Канадагача бўлган оралиқ масофаси 6000 км. бўлиб, бу ер буюк текислик, дейилади, — дейди у. — Бўш турган мазкур ер табиий равишда шу даражада текиски, лекин сув, ариқ, зовур, дарахт... ҳеч нарса йўқ. Аммо фермерлар ҳайдалмаган ва текисланмаган қуруқ ерга ўғитини қўшиб пахта экяпти. Ортиқча меҳнатга ҳожат йўқ.\nЁмғирлатиб суғорилганда экинга суюқ азот қўшиб берилади. Пахтачиликда биздаги энг юқори ҳосилдорлик 45 — 46 центнер, АҚШда фермер шу усул орқали гектаридан ўртача 75 центнердан пахта ҳосил олади. Бу, албатта, инновациянинг самараси.\nБиз 20 гектар ердаги ғўзани 7 кун суғорамиз. Агар ёмғирлатиб суғорсак, ўша харажатнинг ўндан бири ҳам кетмайди. Лекин ўша самарани беради. Энг муҳими, сувни тежовчи бу усулда ғўза баргидан ҳам, томиридан ҳам қувват олади.\n2021 йилдан 20 гектар ерда ёмғирлатиб суғоришни йўлга қўймоқчиман. Агар тайёр томчилатиб суғориш техникасини сотиб оладиган бўлсам, 1 млрд. 800 млн. сўм кетар экан. Ёмғирлатиб суғориш усули харажатлари дастлабки ҳисоб-китобларимга кўра, 900 млн. сўмга тушади. Янги усулни ишга туширсам, у буғдойни ҳам суғоришда жуда асқатади.\nЎзини осган Янги-Ангрен ИЭСдаги портлаган цехнинг раҳбари ҳақида Бош прокуратура маълумот берди


Нутрициолог Кристина Журавлева аёллар рационига киритиши зарур бўлган маҳсулотларни маълум қилди.\nНутрициолог Кристина Журавлева РИА Новостига аёллар рационига киритиши зарур бўлган маҳсулотларни маълум қилди.Унинг сўзларига кўра, киви тери саломатлигига жуда яхши таъсир қилади. Қовоқ таркибида эса андиоксидант бета-каротин бор. Коллаген ишлаб чиқиш учуш масъул бўлган Витамин С билан биргаликда қовоқ қариш жараёнини секинлаштиради. Қовоқ таркибидаги юқори миқдордаги клетчатка эса ошқозон-ичак тракти фаолиятини яхшилайди. Бу ҳам тери ҳолатига яхши таъсир кўрсатади.Нутрициолог, шунингдек, авокадо мевасининг ҳам аёллар учун фойдали жиҳатларини санаб ўтди. Авокадо вазнни меъёрлаштиришга ёрдам беради, теридаги яра-чақа, жароҳатларни тезда битиради, саломатлигини яхшилайди. Бундан ташқари, авокадо таркибида калий, натрий, магний, С, Е, К1, B6 витаминлари, фолие кислотаси, ниацин, пантонен кислотаси ҳам бор. Яна бир фойдали маҳсулот зайтун ёғида эса А, D, Е витаминлари бўлиб, D витамини яллиғланишларни олдини олади, уйқу сифатини яхшилайди, иммунитетни мустаҳкамлайди, тушкунлик ва уйқусизликни даволайди.\nНутрициолог Журавлева: киви, қовоқ, кўк чой- аёллар учун энг фойдали маҳсулотлардир.\nНутрициолог Кристина Журавлева РИА Новостига аёллар рационига киритиши зарур бўлган маҳсулотларни маълум қилди.\nУнинг сўзларига кўра, киви тери саломатлигига жуда яхши таъсир қилади. Қовоқ таркибида эса андиоксидант бета-каротин бор. Коллаген ишлаб чиқиш учуш масъул бўлган Витамин С билан биргаликда қовоқ қариш жараёнини секинлаштиради. Қовоқ таркибидаги юқори миқдордаги клетчатка эса ошқозон-ичак тракти фаолиятини яхшилайди. Бу ҳам тери ҳолатига яхши таъсир кўрсатади.\n“Кўк чойда саратон касаллиги ҳамда яллиғланишга қарши хусусиятларга эга полифеноллар мавжуд. Омега-3 ва Омега-6 Политўйинмаган ёғли кислоталар эпителия ҳужайра мембраналарини мустаҳкамлайди. Қизил балиқ эса уларнинг асосий манбаи ҳисобланади. Ушбу моддалар сабаб тери эластиклашади, ультрабинафша нури жароҳатлари камаяди. Бу эса ўз ўрнида тери кўриниши ва саломатлигига ижобий таъсир қилади”, дейди мутахассис.\nНутрициолог, шунингдек, авокадо мевасининг ҳам аёллар учун фойдали жиҳатларини санаб ўтди. Авокадо вазнни меъёрлаштиришга ёрдам беради, теридаги яра-чақа, жароҳатларни тезда битиради, саломатлигини яхшилайди. Бундан ташқари, авокадо таркибида калий, натрий, магний, С, Е, К1, B6 витаминлари, фолие кислотаси, ниацин, пантонен кислотаси ҳам бор. Яна бир фойдали маҳсулот зайтун ёғида эса А, D, Е витаминлари бўлиб, D витамини яллиғланишларни олдини олади, уйқу сифатини яхшилайди, иммунитетни мустаҳкамлайди, тушкунлик ва уйқусизликни даволайди.


ҲАЁТНИНГ СИРЛИ ҚУВВАТИ: НАЗМ УЧУН! - “Китоб дунёси” газетаси сайти\nҲАЁТНИНГ СИРЛИ ҚУВВАТИ: НАЗМ УЧУН!\n394 марта кўрилган.\nНобель мукофоти лауреати\nШундай улуғ мукофот билан тақдирлаганим учун Швед академиясига миннатдорчилигимни билдираман. Қалбимни ғаройиб туйғулар чулғаган. Мукофот каминани ўқувчилик йилларида дунёқарашини кенгайтириб, ҳар кунлик адоқсиз азобдан иборат ёзувчилик дунёсини бойитган буюклар қаторига қўйгандай гўё. Шу лаҳзаларда уларнинг номию китоби гўё шарпалардай атрофимда гирдикапалак бўлаётганини ҳис қиляпман. Улуғларнинг тафти бутун вужудимни илитаётгандек назаримда. Улар мени ҳимоя қиляпти ва бировга мутеъ эмаслигимни юрак-юракдан туйишимга ёрдам бераётир. Бўйнингдан шундайин оғир юк пастга тортишга уринаётганига қарамай озод қуш каби руҳинг кўкларда сайр қилиб юрса яхши-да. Бу шундай оғир ташвиш ва залварли юк эканки, қалам аҳли уни фахр билан елкасига олган. Бу улуғ, қутлуғ, қаттол қисмат кўзимга адолатлидай кўринарди. Энди эса ҳаммасини тақдир томонидан берилган кутилмаган сабоқ каби қабул қиламан, яъни бутун инсоният ҳали моҳияти англанмаган ва адоғига етмаган шахмат ўйинида тахта узра ҳаракатланаётган шахмат доналари эканлигини фаҳмлайман. Мазкур ўйинда ҳузур-ҳаловатга одатда жабру жафо, жумбоғу унутиш орқали етилади.\nҲақиқат билан юзлашганда, арши аълода қаттиққўл қозининг назаридан қочмаган пешонага битилган ёзғириқ туфайли содир этган гуноҳу савобим учун сўроққа тутилишимни биламан ва бу ҳеч ҳайратланарли эмас. Сохта сиполикдан холи равишда тан оламанки, ишонишим мумкин бўлган ва айнан менга зарур сабабни англашим осон кечгани йўқ. Биродарларим, бу аслида назмни қутлаш маросими эканлигига ишонишни истайман. Номию шарафи ҳақига «Илиада»да қария Гомер таърифлаганидек, шамол беҳисоб кемаларни гирдоб сингари айлантирган, ўша назмни муборакбод этамиз. Ўрта асрларда оғиру улкан меҳнат юки билан Дантени шоҳсупада кўтариб турган шеъриятни табриклаймиз. Асрлар давомида йиғилган дарду армонларимизни қуюқлаштириб, Америкамизни «Мачу Пикчу чўққилар»ига қадар олиб чиққан ва ширалию мўъжизавий шеърият билан баҳосини оширган буюк Пабло Нерудага бош эгиб таъзим қиламиз. Ахир назм, бу — Худо берган куни ошхонада нўхат қайнатаётган, одамларга муҳаббат юқтириб, кўзгуда образларни акс эттирадиган ҳаётнинг сирли қуввати.\nҲар бир сатримда озми-кўпми шеъриятнинг тутқич бермас руҳини омадли тарзда тутиб қолар эканман, сўзларда ишончиму имонимнинг башоратларинию ўлимнинг соқов кучлари устидан қозонилган ғалаба аксини қолдираман. Менга аталган мукофотни эса сиполик билан уринишларим бесамар кетмаганини яна бир карра ҳис этган ҳолда қабул қилдим. Шунинг учун ҳаммангизни икки Американинг ҳам буюк шоири Луис Кардоса-и-Арагон Ер юзида инсониятнинг мавжудлигини ягона аниқ далил тариқасида исботлаган — шеърият шарафига тантанали равишда қадаҳ кўтаришга чорлайман. Келинг, назм учун олайлик!\n8 декабрь, 1982 йил. Стокгольм. Инглиз тилидан Моҳинур РУСТАМОВА таржимаси


Линекер: Англия ҳар жабҳада Европадан чиқиб кетмоқчи кўринади\n01:21 / 28.06.2016\nАнглия терма жамоасининг собиқ футболчиси, айни вақтда телефидениеда фаолият кўрсатувчи эксперт Гари Линекер Англиянинг Исландияга қарши ўйини танаффусида бу учрашувдаги вазиятга ўз муносабатини билдириб ўтди.\n«Кўринишидан, биз Европани том маънода тарк этишга қарор қилганмиз», – дея ёзган Линекер ўз твиттерида.\nАйни вақтда Европа чемпионати нимчорак финали доирасидаги бу учрашувда инглизлар 1:2 ҳисобида мағлубиятга учрашмоқда.\nЛинекернинг твити ёзилишидан 10 дақиқа ўтиб, 20000 марта ретвит қилинган.\nЭслатиб ўтамиз, 23 июнь куни Буюк Британияда Европа Иттифоқини тарк этиш масаласида референдум ўтказилди ва унда Brexit тарафдорлари ғолиб бўлди. Шундан сўнг, 43 йилдан буён ЕИ аъзоси бўлиб келаётган Буюк Британия блокдан чиқиб кетиши бўйича жараён бошланди.


ЎЗБЕКИСТОН — БУЮК АЛЛОМАЛАР ВАТАНИ - Ўзбекистон овози газетаси\nЎЗБЕКИСТОН — БУЮК АЛЛОМАЛАР ВАТАНИ\nСамарқанд шаҳрида 15 май куни «Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти» мавзусида халқаро илмий конференция ўз ишини бошлайди. Унда жаҳоннинг элликка яқин давлатидан олимлар ва зиёлилар, нуфузли халқаро ташкилотларнинг раҳбарлари ва вакиллари иштирок этади.\nБранденбург Технологиялар ва инновацияларни ривожлантириш ва қўллаб-қувватлаш институти директори, профессор (Германия):\n— Афсонавий Шарқ тимсоли — Самарқанд жаҳон цивилизациясининг қадимий ўчоқларидан бири, юзлаб аллома ва мутафаккирлар яшаб ижод қилган бой тарихий ва маданий меросга эга шаҳардир. Бу ерда ўтказилаётган халқаро конференция Ўзбекистон Президенти Ислом Каримов томонидан ўзбек заминининг тарихий, маданий ва илмий меросини тиклашга, асраб-авайлашга ва тарғиб қилишга қаратилаётган улкан эътиборнинг ёрқин ифодасидир.\nБу диёрда камолга етган кўплаб алломаларнинг ижоди ва фаолиятидан яхши хабардорман. Хусусан, астрономия асосчиси Мирзо Улуғбек, мутафаккир шоир Алишер Навоийнинг илмий ва бадиий мероси бутун инсониятнинг бебаҳо мулкидир.\nБуюк олим Мирзо Улуғбекнинг беназир кашфиётлари жаҳон илм-фани тараққиётига улкан ҳисса бўлиб қўшилган. Унинг тадқиқотлари кейинчалик кўплаб олимларнинг, жумладан, таниқли немис астрономи ва математиги Иоганн Кеплернинг илмий ютуқларига асос бўлиб хизмат қилган.\nАлишер Навоийнинг инсонпарварлик ғоялари, унинг дунё адабий хазинасидан жой олган бебаҳо дурдона асарлари мазмун-моҳияти билан бугунги кун учун ҳам ғоят аҳамиятлидир. Турли халқлар ўртасидаги ўзаро ҳамжиҳатлик ва ҳамкорлик илм-фан тараққиётида, ҳар қандай жамиятнинг маънавий юксалишида катта аҳамият касб этади. Мазкур халқаро конференция ҳам ана шу мақсадга хизмат қилади. Унда дунёнинг кўплаб мамлакатларидан келган олимлар ўзбек халқининг бой илмий ва маънавий меросини янада чуқурроқ ўрганиш, очилмаган қирраларни кашф этиш ва уларни ҳаётнинг турли жабҳаларига татбиқ этиш борасида фикр алмашиш имконига эга бўлади.\nМен конференциядаги маърузамда ана шу жиҳатларга алоҳида эътибор қаратиш ниятидаман.\nМуҳаммад Абдулҳамид ХАЛИФА,\nИскандария университети профессори (Миср):\n— Ўзбекистонга биринчи марта келаётган бўлсам-да, бу юртнинг тарихи, буюк алломалари ҳақида жуда кўп манбаларни ўрганганман. Хусусан, Имом Бухорий, Имом Термизий, Маҳмуд Замаҳшарий, Абу Али ибн Сино, Аҳмад Фарғоний каби буюк алломалар, мутафаккир боболарнинг ибратли ҳаёти ва фаолияти, бемисл илмий-ижодий кашфиётлари бугун ҳам жаҳон аҳлини ҳайратга солаётгани халқингиз учун ғоят фахрлидир.\nМен ўзбек халқи аждодлари — Ўрта асрларда Мовароуннаҳрда яшаб ижод қилган Шарқ алломалари ва мутафаккирларининг ҳаёти ва ижоди ҳақида китоб ёзганман, уларнинг асарларига тавсиф берганман.\nШуни қайд этишни истардимки, Алишер Навоийнинг бебаҳо, дурдона асарлари араб дунёсида ҳам машҳур. Мен унинг ғазалларини катта қизиқиш билан ўқийман.\nИслом оламида «муҳаддислар султони» дея шуҳрат қозонган Имом Бухорийнинг энг ишончли ҳадислар тўплами — «Ал-жомеъ ас-саҳиҳ» китоби динимизда Қуръони каримдан кейинги иккинчи муқаддас манба ҳисобланади. Неча асрлардан буён ушбу китоб миллионлаб инсонлар қалбини иймон нури билан мунаввар этиб, ҳақ ва диёнат йўлига чорлаб келмоқда.\nЎзбекистонга мазкур ташрифим доирасида бир умрлик орзуим — Имом Бухорий мақбарасини зиёрат қилиш бахти насиб этишидан қувончим чексиз. Президент Ислом Каримовнинг тарихий-меъморий обидалар, зиёратгоҳларни тиклаш ва таъмирлаш, миллий урф-одат ва қадриятларни асраб-авайлаш ва келгуси авлодга безавол етказиб беришга қаратаётган улкан эътибори ва бу борада амалга оширилаётган кенг кўламли ишлар таҳсинга лойиқдир.\nПиттсбург университети профессори (АҚШ):\n— Ўзбекистонга илк ташрифим асносида олган олам-олам таассуротларимни таърифлашга сўз ожизлик қилади. Тошкентдаги музей ва тасвирий санъат галереялари менда катта таассурот қолдирди.\nБу заминда етишиб чиққан буюк алломаларнинг жаҳон цивилизацияси ривожига қўшган ҳиссаси беқиёсдир. Жумладан, Муҳаммад Мусо Хоразмий ўнлик саноқ системасини, алгоритм ва алгебра тушунчаларини дунёда биринчи бўлиб илм-фан соҳасига жорий этгани ва шу асосда аниқ фанлар ривожи учун ўз вақтида мустаҳкам асос яратгани жаҳон цивилизацияси ривожида бугунги кунда ҳам катта аҳамиятга эга. Унинг арифметикага доир асари бугунги кунда биз фойдаланадиган ўнлик ҳисоблаш тизими ва шу тизимдаги амалларнинг Европада тарқалишига сабаб бўлди.\nАлишер Навоий номидаги Ўзбекистон Миллий кутубхонаси фаолияти билан танишдим. Кутубхонада жуда қадимий нашрлар, ноёб қўлёзмалар ва ҳужжатлар, турли адабиёт ва асарлар сақланар экан. Энг қувонарлиси шундаки, барча фойдаланувчиларнинг электрон ресурслардан, кутубхонада ахборот манбаларидан эркин фойдаланиш имкони мавжуд. Кутубхонада кўплаб ёш китобхонларга кўзим тушди. Уларнинг ўқиб-изланаётганини кўриб, жуда таъсирландим. Бу ўзбек заминида буюк бобокалонларига муносиб ёш авлод тарбия топаётганидан далолатдир.\nСанг Гак ЛИ хоним,\nСеул Миллий университетининг Физика ва астрономия кафедраси профессори (Жанубий Корея):\n— Ўзбекистонга учинчи марта келишим. Ҳар сафар юртингизда барча соҳа-ларни, жумладан, қурилиш, транспорт коммуникациялари соҳасини ривожлантиришга катта эътибор қаратилаётганининг гувоҳи бўламан. Бу мамлакатингизда халқ фаровонлигини муттасил оширишга қаратилаётган улкан эътибордан далолатдир. Ўзбекистонда темир йўл соҳаси жадал ривожланаётганини кўриб, қувондим. Тошкент ва Самарқанд шаҳарлари ўртасида юқори тезликда ҳаракатланувчи «Афросиёб» электропоезди қатновининг йўлга қўйилгани бунинг яққол тасдиғидир.\nДунёнинг кўплаб мамлакатларидан етук олим ва мутахассисларни тўплаган мазкур нуфузли конференция бошқа йўналишлар қатори астрономия тарихида ҳам муҳим воқеадир. Анжуман Мирзо Улуғбек илмий тадқиқотларининг ҳали ўрганилмаган қирраларини кашф этиш имконини ҳам беради. Ўзбекистон астрономик тадқиқотлар жиҳатидан дунёдаги энг ноёб ҳудудлардан бири эканини алоҳида таъкидлашни истардим.\nУниверситетимиз Ўзбекистон Фанлар академияси Астрономия институти билан яқин ҳамкорлик алоқалари ўрнатган. Ушбу институтнинг Майданак обсерваторияси географик жойлашуви, қулай атмосфера шароити ва астроиқлими жиҳатидан жаҳондаги нуфузли расадхоналар қаторида туради. Майданакдаги телескоплар мусаффо тунларда минглаб осмон жисмларини кузатиш имкониятига эга. Ана шундай шароитдан оқилона фойдаланаётган олимларингиз катта ютуқларни қўлга киритмоқда.\nМайданак обсерваториясидаги телескопга ўрнатилган замонавий русумдаги рақамли камера Ўзбекистон — Жанубий Корея ҳамкорлигининг амалий натижасидир. Бу астрономик тадқиқот олиб бориш фаоллигини янада оширишга хизмат қилмоқда.\nЦукуба университети профессори (Япония):\n— Ўзбекистонда дунёга машҳур ва маълум улуғ мутафаккир ва алломалар етишиб чиққан. Жумладан, машҳур аллома Ибн Синонинг «Тиб қонунлари» асари ҳамон инсонлар саломатлигини мустаҳкамлаш йўлида тиббиёт олами учун муҳим дастуриламал бўлиб хизмат қилмоқда.\nЎзбекистон билан Япония ўртасидаги алоқалар иқтисодиёт ва маданият каби турли соҳаларда изчил тараққий этаётганини алоҳида қайд этишни истардим.\nКембриж университетининг Марказий Осиё бўйича форуми раиси (Буюк Британия):\n— Ўзбекистонда мустақиллик йилларида барча соҳаларда амалга оширилган кенг қамровли ислоҳотлар бераётган самаралар халқингиз фаровонлигининг юксалишига хизмат қилмоқда. Мамлакатингизга ҳар гал келганимда Ўзбекистон таниб бўлмас даражада ўзгариб, янада гўзаллашганининг гувоҳи бўламан. Ижти-моий-иқтисодий, илмий соҳаларда, шунингдек, бунёдкорлик жабҳасида рўй бераётган улкан ўзгаришлар ва янгиланишлар ҳавасимни тортади.\nПрезидент Ислом Каримов томонидан ишлаб чиқилган машҳур беш тамойилга асосланган тараққиётнинг «ўзбек модели» ғоят самарали ва ҳаётийлиги билан халқаро ҳамжамият томонидан кенг эътироф этилганини алоҳида таъкидламоқчиман. Бу омил кўплаб мамлакатларда ҳамон давом этаётган молиявий-иқтисодий инқироз шароитида ҳам мамлакатингиз барқарор иқтисодий ривожланиши учун хизмат қилмоқда.\nЎзбекистонда хорижий тилларни ўрганиш фаоллашиб бораётгани таълим соҳасига қаратилаётган алоҳида эътибор самараларидандир.\nИрода УМАРОВА, Нодира МАНЗУРОВА ёзиб олди.


11 Май 2016\tҚизиқарли ва муросасиз баҳслар\tФутбол бўйича Ўзбекистон XXV миллий чемпионати олий лигаси саккизинчи тур учрашувлари бўлиб ўтди.\nБатафсил ...\t10 Май 2016\tУч авлод учрашуви\tЎзбекистон Миллий олимпия қўмитасида Республика Хотин-қизлар қўмитаси ҳамда Маданият ва спорт ишлари вазирлиги томонидан “Уч авлод учрашуви” ўтказилди. Унда фахрий спортчи ҳамда мураббийлар, Зулфия номидаги Давлат мукофоти совриндорлари қатнашди.\nБатафсил ...\t10 Май 2016\tҒолиблар тақдирланди\tСпортнинг ҳарбий-амалий ва Олимпия турлари бўйича VI Умумармия ўйинлари якунланди. Шу муносабат билан Тошкент олий умумқўшин қўмондонлик билим юртида мусобақанинг тантанали ёпилиш маросими бўлиб ўтди. Тадбирда Мудофаа вазирлиги, давлат ва жамоат ташкилотлари вакиллари, ҳарбий хизматчилар қатнашди.\nБатафсил ...\t03 Май 2016\tОлимпиада йўлланмалари берилди\t“Ўзбекистон” спорт мажмуасида оғир атлетика бўйича катталар ўртасидаги Осиё чемпионати якунланди.\nБатафсил ...\t29 Апрель 2016\tАрмрестлингчилар Тошкентда беллашмоқда\tПойтахтимизда армрестлинг бўйича XV Осиё чемпионати бошланди. Унинг дастлабки кунида ўсмирлар, катталар, фахрийлар ва жисмоний имконияти чекланган спортчилар ўз маҳоратини синовдан ўтказди. Батафсил ...\t28 Апрель 2016\t«Спорт дунёси»га марҳамат\tТошкентда “Спорт дунёси — 2016” ихтисослаштирилган кўргазмаси очилди. У Ўзбекистон Республикаси Маданият ва спорт ишлари, Ташқи иқтисодий алоқалар, инвестициялар ва савдо вазирликлари ҳамда Тошкент шаҳар ҳокимлиги томонидан “Ўзэкспомарказ” мажмуидаги павильонлардан бирида ташкил этилди.\nБатафсил ...\t28 Апрель 2016\tКубок мезбон жамоада қолди\tНаманганда ўрта махсус, касб-ҳунар таълими муассасалари ўқувчилари ўртасида футбол бўйича “Камолот” кубоги” республика турнирининг финал босқичи бўлиб ўтди.\nБатафсил ...\t27 Апрель 2016\tМуросасиз тур\tФутбол бўйича Ўзбекистон XXV миллий чемпионати олий лигаси олтинчи тур учрашувлари бўлиб ўтди. Эътиборлиси, ўтказилган саккизта баҳснинг бештасида меҳмонларнинг қўли баланд келди ва бирорта ҳам дуранг қайд этилмади.\nБатафсил ...\t26 Апрель 2016\tОлимпиадачиларимиз сафи кенгаймоқда\tЖорий йилги Олимпиада ўйинларида юртимиз шарафини ҳимоя қиладиган спортчиларимиз сафи янада кенгайди. Батафсил ...\t19 Апрель 2016\tОлимпиадага яна бешта йўлланма\tЎтган ҳафта юртимиз спортчилари учун сермаҳсул кечди.\nБатафсил ...\t19 Апрель 2016\tТерма жамоамиз Осиёда тенгсиз\tПойтахтимизда дзюдо бўйича Осиё чемпионати бўлиб ўтди.\nБатафсил ...\tОртгаНазад45678910111213ВперёдОхирига\tСахифа 9, барчаси 45\tКўриш қобилияти чекланганлар учун


Эр-хотин муносабатлари Ҳомиладорлик Болалар Овқатланиш Оилавий бюджет ва молия Саёҳат Гўзаллик ва имидж мода тенденсиялари Фойдали маълумотлар (Life Hacks)\nБиз сизга ёрдам берамиз.\nБиз энг яхши маълумотларни, маслаҳатларни бир жойга тўпладик.\nИнтерактив хизматлар ёрдамида саволларингизга жавоб оласиз.\nИнтерактив хизматларга ўтиш\nУшбу рукнда сиз таълим хизматларидан, хусусан мактабгача таълим, мактаб ва олий таълим тизими билан бог‘лиқ хизматлардан онлайн фойдаланишингиз мумкин.\nСоғлиқни сақлаш соҳасида онлайн тарзда шифокор қабулига ёзилиш, соҳага оид маълумотномалар ҳамда саломатлик сирлари бўйича маслаҳатлар олишингиз мумкин. Ушбу рукн сизга коммунал, транспорт ва экологик хизматлардан онлайн фойдаланиш имконини ҳам беради. Бундан ташқари, ушбу рукнда сиз тез, осон ва ишончли ахборот олиш имконини берувчи ахборот-маълумотнома хизматидан ҳам фойдаланишингиз мумкин.\nУшбу рукнда сиз кундалик ҳаётингизда тез-тез учратишингиз мумкин бўлган хизматлардан, жумладан солиқ, кўчмас мулк, божхона, тадбиркорлик ва молиявий хизматлардан онлайн фойдаланишингиз мумкин.\nУшбу рукн ёрдамида сиз турли солиқлар ва йиғимлар бўйича ҳисобларни аниқлаш, тўловни амалга ошириш учун солиқ идораларига боришингиз шарт эмас. Шунингдек, кўчмас мулкни қуриш ва олди-сотти жараёнлари билан боғлиқ кўплаб хизматлардан вақтингизни тежаган ҳолда онлайн тарзда фойдаланишингиз мумкин.\nСиз ушбу рукнда адлия, ички ишлар органлари хизматлари ва бошқа ҳуқуқий хизматлардан онлайн фойдаланиш имконига эга бо‘ласиз.\nУшбу бўлим сизга туғилганлик ва никоҳни қайд қилиш, ФҲДЁ органлари ходимлари ва нотариус қабулига ёзилиш, фуқаролик паспортини расмийлаштириш, доимий ва вақтинча турган жойи бўйича рўйхатга туриш билан боғлиқ ва бошқа кўплаб хизматларни тақдим этади.\nСиз ушбу рукнда (экспресс тестлар (психодиагностик тестлар, арт-терапия), (стресс-менеджмент: стресс билан ишлаш, стрессдан халос бўлиш бўйича\nСиз ушбу рукнда (экспресс тестлар (психодиагностик тестлар, арт-терапия), (стресс-менеджмент: стресс билан ишлаш, стрессдан халос бўлиш бўйича) (кун тартибини самарали ташкил этиш (тайм-менеджмент) боғлиқ кўплаб хизматлардан фойдаланишингиз мумкин.\nЗEҲН Read more Аёллар ва эркакларнинг ижтимоий рол тафовутлари Read more\nKhan Academy O'zbek — бепул онлайн таʼлим платформаси\nХорижий видеолар ўзбек тилида\nApteka.uz – Фармацевтика портали.


ИЁС ИБН САЛАМА ҚИССАСИ - Mehrob.uz\nМақолалар access_time12-сентябр 2017, 14:55\n#Биласизми Никоҳи ҳаром бўлган аёллар Аллоҳ таоло турли сабаб ва ҳикматларга…\naccess_time14-сентябр 2017, 13:39 visibility1105\nТабарий Иёс ибн Саламадан у отасидан ривоят қилади:\n"Умар ибн Хаттоб розияллоҳу анҳу бозордан ўтди. Унинг дарраси бор эди.У мени бир туртиб:\n"Йўлдан четда тур", деди. Кийимимнинг бир четига тегди. Келаси йили менга учраб:\n"Эй Салама, ҳажга бормоқчимисан?" деди.\nУ қўлимдан тутиб, мени уйига олиб борди. Олти юз дирҳам берди ва:\n"Ҳажингга ишлат. Билиб қўй, бу ўша туртганим учун", деди.\n"Эй мўминларнинг амири, менинг эсимдан чиқибди", дедим.\n"Менинг эсимдан чиқмаган", деди у".\nЎйлаб кўрайлик-а, бир одамни дарра билан ноўрин салгина туртиб қўйгани учун Умар ибн Хаттоб розияллоҳу анҳу ўша ишни бир йил давомида ўйлаб юрганлар. Қандай қилсам ўша ишни ўрнига келтираман, деган хаёл билан яшаганлар. Ҳолбуки, ўша иш иштирокчиси Салама розияллоҳу анҳу бўлган ишни унутиб юборган.\nЭҳтимол, эътиборга сазовор иш деб ҳисобламаган бўлиши мумкин. Аммо Умар ибн Хаттоб розияллоҳу анҳу ўша ишдан кўнгилларида қолган нохушликни ювиб юбориш учун Салама розияллоҳу анҳунинг ҳаж сафари сарфиётини кўтаришга қарор қилган эдилар.\nБу қандай ҳам ажойиб адолат! Оддий фуқарога бўлган муомалада содир бўлган оддий бир иш учун узр айтиб қўйилса ҳам бўлар эди. Лекин ҳазрати Умар розияллоҳу анҳу ўша одамнинг ўзининг ёдидан ҳам чиқиб кетган ҳодисанинг узрини бошқача қилиб, олий мақомда қилиб айтдилар ва қалбларида бирор нуқтачалик ҳам афсус-надомат қолмайдиган қилиб ишни ҳал этдилар.\nБундай ишни қилиш учун мустаҳкам иймонга соҳиб бўлган ҳоким бўлиши керак эди. Бундай адолатни ўрнатиш учун Аллоҳ таолодан қўрқадиган ҳоким керак эди. Бундай адолатни юзага чиқариш учун Муҳаммад Мустафо соллаллоҳу алайҳи васалламнинг таълимотларидан баҳраманд бўлган шахс лозим эди. Бу сингари ишни амалга ошириш учун Умар ибн Хаттоб розияллоҳу анҳудек адолатли зот керак эди.


Товарнинг тўғри қиймати – нархномада | NORMA.UZ\nТоварнинг тўғри қиймати – нархномада\nАгар товарнинг қиймати нархномада ва касса чекида ҳар хил кўрсатилган бўлса, унинг учун қайси нарх бўйича тўлов амалга оширилади?\nБу кўп дўконларда етарли даражада тарқалган вазият.\nАгар шундай вазият содир бўлса, биринчи навбатда маъмуриятга мурожаат қилиш лозим. Чамаси, сизга товарларнинг янги партияси келганлиги ҳамда ходимлар эски нархномаларни янгисига алмаштиришга шошмаганликлари ҳақида сўзлаб беришади. Компьютерга эса янги нарх киритилган. Эҳтимол, ҳақиқатан ёвуз ният бўлмагандир, бу эса ходимларнинг бепарволиги туфайли содир бўлган. Бироқ харидорни бу безовта қилиши керак эмас. Унда юзага келган вазиятда бир неча усулда йўл тутиш имконияти бор.\nБиринчиси ва аниқ кўриниб тургани – харид қилишдан бош тортиш.\nИккинчиси, харидор учун унча хуш келмайдигани – чекда кўрсатилган нарх бўйича тўловни амалга ошириш.\nУчинчиси – қонунчилигимизга таянган ҳолда ўз ҳуқуқини талаб қилиб, нархномада кўрсатилган қиймат бўйича тўлаш. “Истеъмолчиларнинг ҳуқуқларини ҳимоя қилиш тўғрисида”ги Қонун (26.04.1996 йилдаги 221-I-сон) харидор томонида, унда Истеъмолчи товар ҳақида тўғри ва тўлиқ маълумот олишга ҳақли, сотувчи эса уни тақдим этиши шарт дейилган (кўрсатилган Қонуннинг 4–6-моддалари).\nБундан ташқари, Ўзбекистон Республикасида чакана савдо қоидаларининг 20-бандига (ВМнинг 13.02.2003 йилдаги 75-сон қарори билан тасдиқланган) сотувчи сотиладиган товарларнинг ягона намунадаги ва аниқ расмийлаштирилган нархномалари бўлишини таъминлашга мажбурдир. Сотувга қўйилган товардаги нархнома ва у ҳақидаги маълумот оммавий шартнома тузиш учун таклиф деб эътироф этилади. Айнан нархнома оммавий оферта ҳисобланади ва тегишинча, сотувчининг товарни оферта нархи, яъни нархнома бўйича сотиш мажбурияти ҳисобланади.\nАгар маъмурият товарни нархномада кўрсатилган қиймати бўйича сотишдан бош тортса, у ҳолда дўкон номига шикоят билан мурожаат қилиш ҳамда унга ёзма жавобни талаб қилиш мумкин. Нархномани далил сифатида мобиль телефони ёрдамида бўлса ҳам суратга олинг.\nШундан кейин дўкон берган жавобни ва имкони бўлса нархнома суратини илова қилган ҳолда монополияга қарши қўмитага шикоят билан мурожаат қилиш мумкин.\nАксарият ҳолларда дўкон маъмурияти жарима санкциялари ва текширувлардан қочиш учун нархлар орасидаги фарқдан зарар кўришга рози бўлиб, ишни шикоят беришгача олиб бормасликка ҳамда низони сиз билан жойида бартараф қилишга ҳаракат қилади.


РЕЗЮМЕНИ ҚАНДАЙ ТЎЛДИРИЛГАН МАЪҚУЛ? - LQ\nРЕЗЮМЕНИ ҚАНДАЙ ТЎЛДИРИЛГАН МАЪҚУЛ?\nСОҒЛОМ КОСМЕТИКАНИ ТАНЛАШ ҚАЙ ДАРАЖАДА ФОЙДАЛИ?\nКоличество просмотров 66 66\n“Davinci Solutions” консалтинг компанияси директори Анна Ефимова эксперт сифатида резюмени тўғри тўлдириш бўйича ўз фикрларини биз билан ўртоқлашди Хўш, ҳаммасини ...\n“Davinci Solutions” консалтинг компанияси директори Анна Ефимова эксперт сифатида резюмени тўғри тўлдириш бўйича ўз фикрларини биз билан ўртоқлашди\nХўш, ҳаммасини нимадан бошлаш керак?\nБалки ишонмассиз, лекин аввало электрон почта яратишингиз зарур. Ҳаммасиа айнан почтанинг номидан бошланади. Резюмени krasotka@mail.ru ёки fjgjffjj@gmail.com почталаридан юборманг. Иш қидириш учун ўз фамилия ва исмингиз билан gmail, mail каби жиддий ресурсларда янги почта яратинг.\nАфсуски, кўпинча менга резюмелар номи кўримсиз почта қутиларидан келади. Нимадир “спам”га тушади, у ердан олган мактубларимга эса номзод ўзи учун жиддий почта очишга ҳаракат ҳам қилмабди ва хатларни 10 йил аввал яратилган почта манзилидан юборяпти, деган белги қўяман.\nШундай қилиб, стандарт шаклдаги резюмени бир нечта блокларга бўлиш мумкин:\nИсм-фамилиянгиз, отангизнинг исми, мулоқот учун маълумотлар, яшайдиган шаҳрингиз (манзил шарт эмас);\nСизни ҳар доим топиш мумкин бўлган телефон рақами;\nЭлектрон почтангиз, унинг қандай бўлиши юқорида кўрсатилган;\nИшчи тармоқларга ҳаволаларни қўшиш мумкин (масалан, “Linkedin”);\nШуни таъкидлаш керакки, чет элда фотосуратни резюмега илова қилишмайди. Агарда иш берувчи фотосуратли резюмени талаб қилган бўлса, у ҳолда жиддий стилдаги фотосуратингизни файлга қўшиб юборинг, селфи ёки бирор меҳмондорчиликда тушган фотосуратингизни юбора кўрманг. Агарда жиддий фотосуратингиз йўқ бўлса, у ҳолда резюмени умуман суратсиз юборганингиз маъқул. Бу жуда ҳам муҳим, чунки ҳақиқатдан ҳам профессионал ишчини излаётган иш берувчи ташқи қиёфангизга эътибор бермайди ва бу унинг танловига ҳеч қандай таъсир кўрсатмайди. Агар фотосурат жўнатишга қарор қилган бўлсангиз, у ҳолда иш берувчининг почтасини ортиқча юклама билан қийнамаслик учун маъқул келадиган ўлчамларда, кўпи билан 300 кб ҳажмдаги суратни юборинг.\nБиринчи блокдан кейин кўриб чиқилаётган иш ўрнини танлашингиздан мақсадни кўрсатишингиз керак. Баъзида шундай ҳам бўлиши мумкинки, сиз ОЎЮ битирувчисисиз ва иш тажрибангиз йўқ. Бу ерда мақсадингизни билиш жуда ҳам ўринли бўлади. Бу мақсадни, масалан, шу тарзда баён қилиш мумкин: “Маълумотим ва касбий тажрибамга мос келадиган ва компаниянгизнинг янада муваффақиятли ривожланиши ҳамда фаровонлигига фойда келтириши мумкин бўлган қизиқарли, шу билан бирга, истиқболли иш топишни хоҳлардим”.\nИш тажрибаси (агарда бўлса)\nКомпания номи (бу унга тўғридан-тўғри алоқангиз бўлган БРЕНД), унинг ихтисоси (компания қандай фаолият билан шуғулланиши, web сайтни кўрсатиш мумкин), иш муддати, лавозим номи, вазифалар ва ютуқлар (сонлар ва фактлар) — буларнинг барчасини тескари хронологик тартибда, қисқа, фақат иш бўйича ёзинг. Ўзингизнинг бутун лавозим йўриқномангизни кўчириб ёзишингиз шарт эмас.\nУниверситет, факультет, мутахассисликнинг тўлиқ номи, университет ҳаётидаги иштирокингиз, амалиёт, тренинг, семинар, курслардан ўтганингиз ҳақидаги маълумотларни киритинг. Ишингизга алоқаси бўлмаган курсларни ёзиш керак эмас. Агарда жуда кўп курсларда ўқиган бўлсангиз, у ҳолда мутахассислигингиз учун энг қимматли ва муҳимларини кўрсатинг.\nКомпьютерни билиш даражангиз ва биладиган хорижий тилларингиз.\nҲайдовчилик гувоҳномангиз мавжудлиги, хоббиларингиз, сиз қизиқадиган спорт тури, шахсий хислатларингиз ҳақида ёзинг. Кўп ҳолларда номзодлар ушбу бандни бошқа резюмелардан кўчиришади. Агарда вакант лавозим учун номзоднинг мулоқотга киришимли бўлиши кўзда тутилса ва сиз ҳақиқатдан шундай бўлсангиз, буни албатта кўрсатиб ўтинг. Лекин табиатан интроверт(бор қувватингизни ташқи олам билан мулоқотга эмас, ўз ички оламингизга бағишловчи инсон) бўлсангиз ва сизга фақатгина компьютер билан ишлаш қулай бўлса, буни яширишнинг ҳожати йўқ, суҳбат давомида бу барибир аниқланади.\nРезюмеда нимани ёзиш мумкин эмас?\nЎта ақлли сўзлар.\nВа яна бир нечта бандлар:\nСаводхонлик муҳим. Бехато ёзинг! Резюмени инглиз тилида тузаётган бўлсангиз-у, тилни етарли даражада билмасангиз, у ҳолда текшириб чиқиш учун танишларингизга мурожаат қилинг.\nҲақиқатни ёзинг! Билмаган нарсангизни “биламан” деб ёзишингиз керак эмас. Масалан, “PHOTOSHOP”ни биламан, деб ёзсангиз, у ҳолда сиз камида ушбу дастурда ишлай олишингиз керак.\nЎзингизда мавжуд бўлмаган ютуқларни ёзманг. Ёдингизда тутинг, сизни ҳар доим текшириб кўришлари мумкин, меҳнат бозоридаги обрўни эса сақлаб қолиш лозим. Иш берувчиларнинг барчаси бир-бирлари билан мулоқотда бўлиб турадилар ва агар ёлғон билан тутилсангиз, ишонинг, бу ҳақда бошқалар ҳам хабар топишади.\nСтандарт резюме А4 форматда, кўпи билан 2 бетдан иборат бўлади. У иш тажрибангиз ҳақидаги маълумотларни ҳам ўз ичига олади.\nҲужжат аниқ тузилмали ва ягона услубда бўлсин. Ягона формат ва шрифт иложи борича “Arial” ёки “Times New Roman” бўлиши лозим. Агар бирор маълумотни ажратиб кўрсатмоқчи бўлсангиз, сўз тагига чизиш ёки қорайтириш функциясини танланг, шрифт ёки рангларни ўзгартирманг, ҳеч қандай чиройли ҳошиялар қўйманг. Кейинги пайтларда инфографикадаги резюмелар модага айланди, иш берувчилар бундай резюмеларни хуш кўришади, лекин буни ҳаддан ошириб юборманг. Иложи борича резюмени pdf форматда ва 500 кб дан ошмаган ҳажмда сақланг. Ўз резюмеингизни албатта қуйидагича номланг: CV_ФАМИЛИЯ ИСМ_Соҳа ёки ихтисослик.\nМуҳтарама аёллар, сизга ўз орзуингиздаги ишни топишингизни тилаймиз!


16 январ 2021, Тошкент вақти: 23:20\nЎзбекистон вилоятларидан Тошкентга йўл олган автомобиллар йўл ҳаракати хавфсизлиги ходимлари томонидан постларда тўхтатилиб, ортга қайтариляпти. Озодлик суҳбатлашган йўл ҳаракати хавфсизлиги мулозимларига кўра, ҳар йили мустақиллик байрами олдидан ўтказиладиган бу тадбир, сўнгги икки кунда анча кучайтирилган.\nЎзбекистон президенти Ислом Каримовнинг касалхонага ётқизилгани ҳақидаги расмий хабардан сўнг, вилоятлардан пойтахтга олиб борадиган йўллардаги постларда назорат ва автомобиллар чеклови кучайтирилди.\nИсми сир қолишини сўраган тадбиркорлардан бирининг айтишича, улар Наманган постидан чиқиш учун таниш-билишларни ишга солишга мажбур бўлган:\n“Биз Қўқондан Самарқандга ўзимиз ишлаб чиққан товарни олиб кетаётгандик. Намангандаги Қамчиқ постидан бизни ўтказмай, ортга қайтарди. Қаёққа кетаётганлигимиз ёзилган йўлхатни кўрсатсак ҳам ўтказмади. Сабабини сўрасак, айтмайди. Ортга қайтиб, постдагиларни танийдиган танишни топдик. У ўртага тушгандан сўнг, пул бериб ярим кечаси соат ўн иккиларда ўтиб кетдик. Биз ўқишга кетаётган студентларни ҳам ўтказмаётганига гувоҳ бўлдик”, деди тадбиркор.\nНаманган вилояти ички ишлар бошқармасида ишлайдиган Озодлик манбаси 25 августдан жорий йилинган бу тадбир, сўнгги икки кунда анча кучайтирилганини тан олди:\n“Ҳар йили мустақиллик байрамидан олдин шундай чекловлар жорий қилинади. Агар тошкентлик бўлса, зарур касали бўлса, шулар ва студентлар ўтказиляпти. Қолган бирорта мошин ўтказилмаяпти. Айниқса, президент касал деган хабар келганидан сўнг, чекловлар янада кучайтирилди”, деди ички ишларда ишлайдиган Озодлик манбаси.\nХоразм вилоятининг ички ишлар бошқармасининг исми сир қолишини сўраган мулозими ҳам Тошкентга йўл олган бирорта машина ҳам вилоятдан чиқарилмаётганини айтди:\n“Мустақиллик байрами муносабати билан 21 августдан бошлаб Тошкентга автобус қатнови тўхтатилди. 25 августдан енгил мошиналарни ўтказмаяпмиз. Такси ҳам, уларнинг йўловчилари ҳам ортга қайтариляпти. Айрим таксилар Бухорога боряпмиз ёки Қаршига боряпмиз, деб алдамоқчи бўлишяпти. Уларнинг ҳам бирортаси ўтказилмаяпти”, деди мулозим.\nИчки ишлар бошқармаси мулозими, президент касал бўлганидан сўнг чекловни кучайтириш ҳақида Тошкентдан қўшимча топшириқ келганини қўшимча қилди.\nЎзбекистонда умумхалқ байрамларидан олдин автомобиллар ва вилоятларда яшайдиган ватандошларнинг Тошкент шаҳрига киришига чекланиш ҳар йили кузатилади.\nАммо, Озодлик манбаларига кўра, айниқса, сўнгги икки кунда бу тадбир жудаям кучайтирилган.


"Сурхон"даги ички муҳит, қарздорликлар, бир кун ишлаган Хомяков", - сербиялик футбол агентидан сенсацион иқрорликлар / CHAMPIONAT.asia\n01 июл 14:38\nТеглар : Дарко СтаноевичВладимир БубаньяСурхонСлавко ДамьяновичИгорь Петкович\n2010-2014 йилларда Ўзбекистонда "Машъал", "Олмалиқ" (ҳозирги АГМК) ва "Нефтчи" клубларида ўйнаган сербиялик Игорь Петкович айни пайтда агентлик қилмоқда.\nУ билан боғланиб бир қатор масалалар бўйича саволлар бердик.\n"Ўз вақтида Ўзбекистонда 4 йил ўйнаганман", - деб гап бошлади Игорь Петкович. Бу мамлакатда ажойиб инсонлар яшашади, кўплаб дўстларим, яқинларим бор Ўзбекистонда. Ҳозирги кунда Ўзбекистон чемпионатида ўйнаётган барча сербиялик футболчилар менинг мижозларим ҳисобланади. Анчадан буён уларнинг ҳуқуқларини ҳимоя қилиб келаяпман. Афсуски ҳозир гапириб берадиган ҳолат ижобий эмас...\n- Аниқроқ айтсангиз қандай ҳолат?\n- Термизнинг "Сурхон" клубида икки нафар мижозим Владимир Бубанья ва Дарко Станоевич тўп тепмоқда. Ҳозир йилнинг ярмига келдик, бироқ клуб футболчиларга 6 ой давомида фақат бир марта тўлиқ маош берди холос. Тушунаман бутун дунёда пандемия давом этмоқда, вазият оғир. Аммо футболчилар ҳам одам улар ҳам яшаши керак-ку. Карантин вақтида Владимир ва Дарко Ўзбекистонда қолишди, афсуски клуб уларга ҳатто овқат учун ҳам пул бергани йўқ. Ўзбекистон олий лигасида иштирок этувчи клуб учун бу ярашмайдиган ҳолат деб ўйлайман. Клубнинг футболчиларга ўтган йилдаги қарзлари ҳам бор.\n- Агар клубнинг ўтган йилдан қарзлари бор бўлса нима учун футболчилар яна шу клубда қолишди?\n- Аслида қишда Бубаньяга ҳам, Станоевичга ҳам кўплаб таклифлар бўлганди. Ўзбекистоннинг ўзидан ҳам чорловлар бўлди. Аммо "Сурхон" клуби мураббийлари ва раҳбарият билан гаплашгач, уларга ишониб шартномани узайтиргандик. Афсуски вазият ўтган йилдагидан 3 баравар ёмонлашиб кетди дея оламан. Бугунги кунда "Сурхон"да муҳит яхши эмас, муҳит ёмон бўлса натижа ҳам бўлмайди. Клубнинг сўнгги натижаларига қарасангиз бунга ўзингиз ҳам ишонч ҳосил қиласиз.\nАммо Ўзбекистон клублари билан яхши муносабатдаман, балки бу интервьюдан кейин барчаси яхши бўлар ва энг сўнгги чора ФИФАга арз қилишгача етиб бормайди.\n- "Сурхон"нинг натижалари фақат ички муҳит билан боғлиқ деб ўйлайсизми?\n- "Сурхон"да селекция жуда яхши олиб борилди. Қишда жамоага яхши савиядаги футболчилар келиб қўшилишди. Таркиб зўр, бу футболчилар билан клуб кучли учликка кириш учун курашиши керак деб ўйлайман.\n- Апрель ойи охирида "Локомотив" ҳимоячиси Славко Дамьянович ҳам юқоридаги муаммоларда қолиб кетгани ҳақида айтгандингиз. Бу масала қандай ҳал бўлди?\n- Барчаси ҳал бўлди. "Локомотив"га раҳмат, улар тезда алоқага чиқишди ва барчасини тўғрилашди. Ҳозирги кунда Славко билан ҳеч қандай муаммо йўқ.\n- "Сурхон"да Александр Хомяков иш бошлагани ҳақида эшитдик. У билан бирга "Машъал"да ишлагансиз. Тўғрими?\n- Ҳа Александр Андреевич билан "Машъал"да ишлаганмиз. У ажойиб инсон ва ажойиб мураббий. Бироқ менга етиб келган маълумотларга кўра Хомяков клуб раҳбарияти билан келишувга эришган, бир кун машғулот ўтказган ва эртаси куни унга "хайр" дейишган. Менимча Хомяков кам ишлаш бўйича дунё рекордини ўрнатди. Бу профессионал клубнинг иши эмас.\nСербиялик футбол агентининг айтганлари эди. "Сурхон" клубининг бу вазият борасидаги позициясини ҳам тинглашга тайёр эканлигимизни маълум қиламиз. Мақсадимиз қайсидир клубни ёмонлаш эмас муаммоларни ҳал қилишда ёрдам бериш.\n01 июл 15:09:14\nO'zbek klublari uchun bu oddiy holat. Butun boshli jamoa va insonlar hayoti bitta hokimni kayfiyatiga bog'liq. Hokim futbolga qiziqsa, kayfiyati yaxshi bo'lsa milliardlab pul ajratadi, 3-4 ta mahalliy 1-2 ta legioner norm futbolchi keladi, soqqa qilish boshlanadi. Hokim ertalab turib xotini bilan urushib ishga kelsa hamma ochidan o'ladi, klub bankrot. Eeeee SSSRdan qolgan qolo sistemanga degin keladi\n01 июл 15:35:54\nМуминжон утган йили оркадан бошкарди утган йили Сурхон хамма футболчиларга пулини бериб булган Агар карз булганда Сурхон ПФЛ олий лигага ишрток этишга рухсат бермасди Сурхонга Муминжонов бу йил йук Сурхонда футболистлар уз хохоши билан колди 2 чи йил Сурхонда Муминжоновни бу мавсумда умуман йук кетган Сурхондан бутунлай кетти футболистларга хам Сурхон клубига хам алокаси йук Илхом не только Сурхондан узи умуман хозрча футбол сохасидан вахтинча кетган Декабрьда кайтаркан деган гаплар юрипти клубда Муминжонов утган йили Сурхонга оркадан бошкариб 6 чи уринни олиб берди тамом шу билан кетти Хоким бува хам шунча илтимиос килса хам колмади\nмуминжонов маскангни олиб ташла биз сени танидик...)))) келишилган уйинларинг хақида хам гапир...)))))\n01 июл 15:03:02\nАслида, «Сурхон» Суперлигага чиқиши ҳал бўлганидаёқ, клуб ёшларга эътибор бериб, ўз олдига дастлабки йилга Суперлигада қолиш вазифасини мақсад қилиб қўйганида ва катта пул сарф-ҳаражат қилиб, бирданига юқори ўринларни кўзламаганида эҳтимол бу клуб учун ҳам фойдадан ҳоли бўлмасди. Икки йил юқори ўринга курашиб, учинчи йилдан қийналиб қолгандан кўра, биринчи йилни ёшларга бериш орқали қурбон қилинганида, аста-секин бу ўз мевасини берарди. Тўғри, фақат ёшлар билан иш битмайди, бир икки нафар тажрибалироқ футболчилардан жамоа тузилса албатта ижобий натижалар бўлади. Буни «Насаф» ва «Бунёдкор» мисолида кўрябмиз. Энг ачинарлиси эса, «Сурхон»да сурхондарёлик футболчилар деярли йўқлиги. Майли, яхши бўлиб кетсин!\n01 июл 16:29:40\nНаманганда умуман ютказмаган Навбохор Наманган хокими билан келишиб килишган унда Хоким хамма нарсадан хабари бор суранг Наманган хокимидан сизга айтиб беради Навбохорда Хокими рухсатисиз пашша хам учмайдику Андрей айтганку шундай деб\nузингни гурликка солма, ,муминжонов келишиб ютган уйинлари минг харакат қилсанг хам оқлолмайсан, уша муминжоновингни тегини ялаб юравер))))\n01 июл 15:10:54\nСурхон футбол клуби эмас, жиноий даромадларни легаллаштириш, пул ювиш учун очилган бир МЧЖ...\n01 июл 17:47:35\nКани тухматчм, игвогарлар, бошланг Муминжоновни чайнашни. Угли, тогаси, жияни ёки узи деяверинг, жуда кулгули.\nмуминжонов, маскангни олиб ташла биз сени танидик,,,,))))))\n01 июл 17:38:20\nЖуда тугри. Канчельскис айтдику, хамма нарсани Хоким хал килади деб.\nHmma masalalani hal qiladi faqat mo'minjonovi kelishilgan o'yinlaridan tashqar, "o'yinlani kelishib harom pul topish" bo'yicha mo'minjonovga yetadigani yo'q;)))\n01 июл 15:04:40\nHich qanqa prafisionalliksz bir dumalab Supper ligaga chqudi Ahmadjonov paytida... bu narsani ozi prafisionallliki P harifi yoligini korsatib bervottiku... taģin Mashal dgan kamandamiz boridi nohaq tushrvorludi... inson oyoģi Marsga yetib borseyam bu nomantiqsizliklarga izoh berolmasa kerak mutahasislarimiz... sabab oddiy u paytda man ishlamaganman...\n01 июл 14:48:45\nйилни охиригача етиб бориши гумон эканда Сурхонни. сунъий клубни келажакда шу тақдир кутмоқда.\n01 июл 17:21:38\nКуйсезчи энди хоким бувез илтимос килаетганда бормидиз.Сурхон клуби жамоасини узиям билмаса кере шунака гап сузлани лекин сиз биларкансиз\n01 июл 16:28:54\nузингни гурликка солма, ,муминжонов келишиб ютган уйинлари минг харакат қилсанг хам оқлолмайсан, уша муминжоновингни тегини яляб юравер)))))\n01 июл 16:14:55\nШу "Сурхон"ни қулоғидан тортиб олиб чиқиш керак эмасди суперлигага. Сурхондарёда юзлаб, минглаб келажаги порлоқ футболчилар аввалдан бўлган ва бундан кейин ҳам бўлади. Назаримда вилоятда футболни ривожлантиришга бўлган муносабат тушунарсиз бироз?! Бўлмаса, ака-ука Дўрмоновлари, Шомуродовдек ўғлонлари бўлган ҳудуднинг ўзидан 20-30 та иқтидорли футболчилардан иборат жамоа аллақачон тузилган ва суперлигами, ундан аввалроқ олий лигами, бошқами албатта, иштирок этган бўларди. Бир пайтлар Сариосиёга биринчи лига вакили бўлмиш "Тўпаланг"ни майдонига борган жамоалар не ҳаёллар билан борарди. Чунки, бу жамоа унча-мунча клубларга қарши матонат билан ўйинга тушарди, натижа қандай бўлишидан қатъий назар. Афсуски, неча йиллар Сурхондарё катта футболсиз қолиб кетди. Энди лигада иштирокини бошлаган жамоада менимча ўтган йилнинг ўзида муаммолар бошланган кўринади. Мураббийларнинг кетма-кет алмашуви, ўйинчилар билан боғлиқ ҳар ҳил ҳолатлар ҳақиқатда ҳам клуб бошқарувида муҳитнинг ўзгачалигидан дарак бераётгандек. Нима бўлганда ҳам "Сурхон"га, унинг футболсевар мухлисларига омад, вазиятнинг ўнгланиб кетишини тилаймиз.\n01 июл 15:46:38\nАслида махаллий футболчиларни уйнатмайдиган командаларнинг охири ахволи шу .Узбекистонда бир 50 та футболчи ва5-6та тренерлар командадан командага сайр килиб каерда пул уша ерда уйнаб .пулни еб кочишади .2 кругда хаммаси командани ташлаб кетади.команда шаьни мухлислар улар учун 1 тийин.Бу бизнинг Футбол.Легионерлари хам кечирасизу даражаси анча паст.лекин нимагадир катта пуллар олади. дарров шантаж килиб Фифага ёзишади.хаммажойда лохотрон...\n01 июл 15:33:50\nУЗИ бирорта футболистга пул бермаслик. Булар хаммаси дармоедлар. Кулидан балоям келмайди яна миллион миллион олишади. Уртача футболистлар камила йилига 500 млн олади один халк эса итдай ишлаб 2-3 млн\n01 июл 15:18:39\nТаркатворса яхши эди шу машейникларни


"ЗАКОВАТ" ИНТЕЛЛЕКТУАЛ ЎЙИНИ ТАШКИЛ ЭТИЛДИ\nҲокимлик янгиликлари / 2022-05-30\nКуни кеча туманимиздаги 33-умумтаълим мактабида туман ҳокими ва сектор раҳбарлари ташаббуси билан тумандаги умумтаълим мактаблари жамоалари иштирокида “Заковат” интеллектуал ўйини ташкил этилди.\nРеспубликамизда 2023 йилда илк бор аҳолини рўйхатга олиш тадбири ўтказилади.\nМаълумки, БМТнинг 2015 йил 10 июндаги “2020 йилда аҳоли ва уй-жой фондини рўйхатга олиш борасидаги принциплар\nва тавсиялар” резолютсияси қабул қилинган ва унга асосан, БМТга аъзо давлатлар ҳар ўн йилда камида бир марта аҳолини рўйхатга олишни ўтказиши белгилаб қўйилган. Айни пайтда, МДҲ давлатларида бу жараёнга тайёргарлик бошланган. 2019 йилнинг октябр ойида Озарбайжон ва Беларус давлатларида аҳолини рўйхатга олиш тадбири ўтказлди. Жорий йилда Арманистон, Россия, Украина, Қозоғистон, Қирғизистон, Тожикистон давлатларида мазкур тадбирни ўтказиш режалаштирилган.\nЯКУНИЙ ҲИСОБОТ КОНЦЕРТИ ЎТКАЗИЛДИ\nТуманимиздаги 8-сонли болалар мусиқа ва санъат мактабида бугунги кунда 164 нафар ўқувчи ёшлар 29 нафар малакали педагоглардан мусиқа ва санъат сирларини пухта ўрганиб келишмоқда. Мазкур ўқув йилида 31 нафар ўқувчилар мактабни якунлашади. Бугун, 30 май куни бўлиб ўтган якуний ҳисобот концертида эса мусиқа ва санъат мактабида таҳсил олиб келаётган барча ўқувчи ёшлар йил давомида эгаллаган мусиқий билимларини намойиш этишди.\n3-СЕКТОР РАҲБАРИ ЁШЛАР БИЛАН УЧРАШДИ\nКуни кеча туманимиздаги 4-сонли умумтаълим мактабида\n3-сектор раҳбари, туман ИИБ бошлиғи Ў.Шукуров “Нуртепа” маҳалласи ёшлари билан учрашув ўтказди. Учрашувда асосан, уюшмаган ёшлар ва битирувчи йигит-қизлар қатнашиб, ўзларини қизиқтирган саволларига жавоб олишди.\nИНСОН ҚАДРИ УЛУҒЛАНГАН ХАЛҚПАРВАР ЖАМИЯТ БАРПО ЭТИШ ЙЎЛИДА\nҲокимлик янгиликлари / 2022-05-28\n2021 йилда “Обод қишлоқ” дастури доирасида туманимизнинг “Ойинли” маҳалласи ҳудудида жойлашган 85-оилавий поликлиникада қурилиш-таъмирлаш ишлари бошланган эди.\n2 миллиард 200 миллион сўм маблағ эвазига мазкур поликлиника бугун кўркам манзилгоҳга айланди ва туман ҳокими ўринбосари М.Чориев, туман тиббиёт бирлашмаси бошлиғи А.Собиров ҳамда нуронийлар, кенг жамоатчилик вакиллари иштирокида мазкур бинонинг тантанали очилиш маросими ўтказилди.


САТУРН САЙЁРАСИ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…) - 4 Февраля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Февраль » 4 » САТУРН САЙЁРАСИ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…)\n2. Ҳар бир йил фасли 7 йилдан давом этади.\n3. Сатурн сайёрасининг йўлдошлари сони 63 тага тенг.\n4. Сатурнга фазо кемалари ҳаммаси бўлиб 4 марта ташриф буюрган.\n5. Ҳануз Сатурнда бир кун неча соат давом этиши ҳақида баҳслар тугамаган. Кўпчилик олимларнинг фикрича, бу сайёрада бир кун 10 соатни ташкил этади.\n6. Сатурндаги бир йил Ердаги 30 йилга тўғри келади.\n7. Ҳар фасл алмашганда, бу сайёра ўз рангини ўзгартиради.\n8. Сатурнни телескоп орқали бемалол кўрса бўлади.\n9. Ҳажми бўйича Сатурн Қуёш тизимида иккинчи ўринни эгаллайди.\n10. Сатурн сув, водород, гелий, метандан ташкил топган.\n11. Сатурннинг «узуги» муз бўлаклари ва чангдан ташкил топган.\n12. Сатурннинг вазни Ердан 95 карра катта.\n13. Сатурндан Қуёшгача етиб бориш учун 1430 миллион километр йўл босиш лозим бўлади.\n14. Бу сайёрада шамолнинг тезлиги соатига 1800 километргача етади.\n15. Сатурннинг ядроси темир, муз ҳамда никелдан ташкил топган.\n16. Сатурнда шимолий қутб борлиги аниқланган.\n17. Сайёрадаги булутлар олтибурчакни эслатиб юборади.\n18. Илк бор бу сайёрага фазо кемаси 1979 йили ташриф буюрган.\n19. Сатурннинг йўлдошлари асосан муздан ташкил топган.\n20. Сатурн Қуёш тизимидаги энг чиройли сайёра деб тан олинган.\n21. Сатурн Қуёш тизимидаги энг енгил сайёра ҳисобланади.\n22. Сайёранинг устки қисмида ҳаво ҳарорати — 150 даражага тенг.\n23. Сатурннинг энг яқин қўшниси Юпитердир.\n24. Сатурннинг энг ёш йўлдоши Елена ҳисобланади.\n25. Сайёранинг соф вазни 568, 46 х 1024 килограммни ташкил этади.\n26. У орбита бўйлаб сониясига 9, 69 километр тезликда ҳаракатланади.\n27. Сатурн ва Ер орасидаги максимал масофа 1, 6585 миллиард километрга тенг.\n28. Сатурннинг икки йўлдоши Пан ва Атлас тузилиши худди ўзга сайёраликларнинг учар товоғига ўхшайди.\nКатегория: BAXS - TORTISHUV / FIKR MULOHAZA | Ko'rganlar:: 12 | Добавил: www.horazm.net | Теги: #uznews, #newsuz, #xabarlar, #Yangiliklar, #Yangilik, #habarlar, #news, #ahborot, #новости | Рейтинг: 0.0/0


«Рақамли таълим» дастури ишга туширилади | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистон ўқувчилари биринчи синфдан бошлаб дастурлаш тилларини ўргана бошлайди. «Рақамли таълим» дастури келгуси йилдан ишга туширилади. Бу ҳақда Ҳукумат йиғилишида Таълим ва фан вазири Асхат Аймағамбетов маълум қилди.\n«2013 йилгача информатика дарслари еттинчи синфдан бериларди, уларда эскирган маълумотлар ўқитилган. Биз аста-секин таълим дастурларини янгилаб бордик ва 2019 йилдан бошлаб 3-синф ўқувчилари ҳам STEM-элементлари, 3D-принтинг, робототехника ҳамда ахборий хавфсизлик дарсларини олади. 2021 йилдан эса биринчи синфдан кодлаш тиллари ўргатилади», деди Асхат Аймағамбетов.\nҲозир болалар IOS, Android тизимлари, Python, с++ дастурлаш тилларини ўрганяпти. Бунинг учун вилоят марказларида 25 та махсус IT – лицей очилган, 447 та STEM лабораторияси ҳамда 2 мингтача робототехника кабинетлари ташкил қилинган. «Рақамли таълим» дастури асосида янада илгарилаш мўлжалланмоқда.\n«Лойиҳага кўра асосий рақамли кўникмаларни ўрганиш, ихтисослашган IT-кадрлар тайёрлаш ҳамда бошқа соҳалар мутахассисларини ўқитишда айни вақтда IT билимлари бериш кўзда тутилган», деди вазир.\nТиббиёт, қишлоқ хўжалиги, қурилиш, ҳуқуқшунослик, боша соҳаларда ўқиётган талабалар бир вақтнинг ўзида IT ихтисосларини эгаллаши соҳалараро боғланишни таъминловчи мутахассислар етишиб чиқишига олиб келади. Лойиҳа доирасида йилига 400 минг нафар талаба билим олади. 2030 йилга бориб, барча таълим даргоҳлари саъй-ҳаракати билан 3 миллиондан зиёд мутахассислар етиштирилади.\nҚозоғистон ўқувчиларимактабРақамли таълимАймағамбетов


НАТО ўз рамзини янги жойга кўчирмоқда\n23:02 / 19.05.2016\nНАТО бош котиби Йенс Столтенберг яқин орада ташкилотнинг "Шамоллар атиргули" рамзи НАТОнинг янги биносига кўчириб ўтказилишини маълум қилди, деб хабар бермоқда " Газета.ru" нашри мухбири.\n"Шамоллар атиргули" 1952 йилдан бери альянснинг рамзи ҳисобланади. Ёдгорликнинг очилишида НАТОнинг биринчи бош котиби Гастингс Лайонел Исмей унинг вазифасини шундай тушунтирган: "Бу тўрт қиррали юлдуз бизни йўлимиз бўйлаб йўналтириб, тинчликка олиб боради".\nНАТОнинг янги бош қароргоҳи ярим айлана шаклидаги замонавий архитектуравий мажмуадан иборат бўлиб, аввалги бош қароргоҳдан бир кўча кейинда қурилмоқда. Ташкилот раҳбарияти НАТОнинг Париждан Брюсселга кўчиб ўтишидан кейин, яъни 1967 йилдан бери собиқ госпитал биносида жойлашган.\n"Шамоллар атиргули" айни вақтда НАТОнинг эски мажмуасига кираверишда жойлашган, ёдгорлик атрофида альянсга аъзо давлатларнинг байроқлари ўрнатилган.


WhatsApp ва Telegram мессенжерларининг заиф жойлари аниқланди\nWhatsApp ва Telegram мессенжерларининг веб-версиялари WhatsApp Web ва Telegram Web’да фойдаланувчининг шахсий маълумотлари бутлигига хатар солувчи хавфли хато аниқланди. Бу ҳақда Check Point Software Technologies матбуот хизматида маълум қилинди.\nХакер ушбу заиф жойдан фойдаланиб, жабрланувчига сурат остига ниқобланган зарарли код юборади. Фойдаланувчи сурат устига босганда хакер фойдаланувчининг шахсий маълумотларига кира олади, сўнгра бу кодни унинг барча контактларига юбориши мумкин ва шу тариқа катта миқёсдаги ҳужумни амалга ошира олади.\nCheck Point маълумотларига кўра, айни вақтда WhatsApp ва Telegram муаммони бартараф этиш устида ишламоқдалар.


Posted by Istam on 23.08.2021\nҲурматли акциядор! ХИИ «Kogon Yog’-ekstraksiya zavodi» АЖнинг 51% акция пакети эгаси Давлат активларини бошқариш агентлигининг 2021 йил 20 августдаги 3592/03-08-сонли хатига асосан, 2021 йил 13 сентябрь куни соат 14:00да, жамиятнинг маъмурий биносида (Бухоро вилояти, Когон шаҳри, А.Темур кўчаси, 5а манзилида) жамият акциядорларининг навбатдаги йиллик умумий йиғилиши ўтказилишини маълум қиламиз.\n2021 йил 7 сентябрь ҳолатига шакллантирилган акциядорлар реестрига асосан тузилади.\n2021 йил 13 сентябрь куни соат 13-00 да бошланиб соат 13-50 гача давом этади.\n3. Жамият Бош директорининг 2020 йилда жамият самарадорлигини ошириш ва Бизнес-режа кўрсаткичларининг бажарилиши бўйича амалга оширилган ишлар ҳамда 2020 йил фаолият натижалари бўйича ва жамият ривожланиш стратегиясига эришиш бўйича кўрилаётган чора-тадбирлар юзасидан ҳисоботини тасдиқлаш.\n4. Жамиятнинг 2020 йил якунлари бўйича йиллик ҳисоботини, бухгалтерлик баланси, фойда ва зарар ҳисоблари бўйича хисоботини тасдиқлаш.\n5. Жамиятнинг 2020 йил якуни бўйича корпоратив бошқарув тизимини баҳолаш\nбўйича мустақил баҳолаш ташкилоти ҳисоботини эшитиш.\n6. Жамият 2020-йил молия-хўжалик фаолиятини текшириш якунларига кўра жамиятнинг тафтиш комиссияси хулосасини эшитиш.\n7. Жамият 2020-йил молия-хўжалик фаолиятини текшириш натижаларига кўра ташқи аудиторлик хулосасини эшитиш.\n8. Жамиятнинг 2020 йил якуни бўйича соф фойдасини (зарарни) тақсимлаш ва дивиденд тўлаш тартибини тасдиқлаш.\n9. Жамиятнинг 2021 йилга мўлжалланган Бизнес-режасини тасдиқлаш.\n10. Акциядорлар ёки унинг қонуний ҳуқуқий вориси, ёхуд меросхўри даъво қилиш учун белгиланган муддатда талаб қилиб олмаган дивидендларни Жамият ихтиёрига ўтказиш.\n11. Жамиятнинг Бош директори билан тузилган мехнат шартномаси муддатини узайтириш ёки бекор қилиш.\nАкциядорларнинг навбатдаги йиллик умумий йиғилиши бўйича тайёрланган ҳужжатлар билан танишиш учун қуйидаги манзилга мурожаат қилиш мумкин:


Оҳангарон туманига янги ҳоким тайинланди - xabar.uz\nОҳангарон туманига янги ҳоким тайинланди\n16.09.2020 11:12 0 1888\nШу вақтга қадар «Ўзбекчорванасл» бош директори бўлган Абдурасул Абдуллаев Оҳангарон тумани ҳокими этиб тайинланди. Бу ҳақда Тошкент вилояти ҳокимлиги хабар берди.\nА. Абдуллаев 1968 йилда Қашқадарё вилояти Китоб туманида туғилган. Миллати ўзбек. Маълумоти олий. 1991 йилда Тошкент халқ хўжалиги институтини тамомлаган.\nА.Абдуллаев 2019 йил март ойида Халқ банки раиси лавозимидан «Ўзбекчорванасл» раҳбарлигига тайинланганди.\nЭслатиб ўтамиз, куни кеча Пискент туманида тўртта секторга янги раҳбарлар тайинланганди.\nЖамият 17/09, 09:05\nЖиззахнинг Арнасой туманига ҳоким тайинланди\nЖамият 13/09, 16:13\n«Масхарабоз ГАИ» ишдан ҳайдалди


Сайёҳларни коинотга юборишни режалаштирган компания фаолиятини якунлашини эълон қилди - Zamin.uz\n12:19 / 07.04.2021\nСайёҳларни коинотга юборишни режалаштирган компания фаолиятини якунлашини эълон қилди\nРоссиянинг 2025 йилда мамлакатдаги биринчи космик туризм лойиҳасини йўлга қўйишни режалаштирган «КосмоКурс» хусусий компаниясининг фаолияти тўхтатиляпти. Бу ҳақда компаниянинг бош директори Павел Пушкинга таяниб «РБК» хабар берди.\n«Компания ёпиляпти, ходимларга иш ўринларининг қисқариши ҳақида эълон қилинди», — деди бош директор. Пушкиннинг сўзларига кўра, Нижний Новгород вилоятидаги космодром қурилиши масаласини маҳаллий ҳокимият билан муҳокама қилишда «енгиб бўлмас қийинчиликлар» компания фаолиятининг тугатилишига сабаб бўлди.\nШунингдек, компания Мудофаа вазирлигидан суборбитал ракетани лойиҳалаш учун зарур бўлган ҳужжатларни ололмаган. Ҳозир «КосмоКурс»да 50 нафар ходим фаолият юритмоқда, улар компаниянинг ёпилиши ҳақида огоҳлантирилган.\n«Роскосмос» хусусий компания билан боғлиқ вазиятни билиши ва жамоани сақлаб қолиш учун ечимларни излаётгани ҳақида хабар берди. «Энди ‘Роскосмос’ периметрига кирувчи илмий муассасалардан бири билан унинг таркибига ноёб жамоани қўшиш бўйича музокаралар олиб борилмоқда», — дейилади давлат ташкилотининг матбуот хизмати хабарида.\nХруничева марказининг собиқ ходими Павел Пушкин 2014 йилда «КосмаКурс»га асос солган. Тижорат космик туризмини ривожлантириш учун компания бир босқичли қайта ишлатиладиган ракета ва етти ўринли космик кема лойиҳасини ишлаб чиқди. Давомийлиги 15 дақиқа бўлган биринчи парвоз 2025 йилга режалаштирилган эди. Умуман олганда, компания йилига 115 та парвозни амалга ошириши ва орбитага 700 кишини юбориши режалаштирилган. Парвознинг тахминий нархи 200—250 минг долларга баҳоланган эди. “Замин” янгиликларини “Youtube”да кузатиб боринг\nКремль Лукашенконинг “Вагнер” жангчилари тўғрисидаги сўзларига жавоб қайтарди\n30-07-2020, 18:37, Дунё\nКамбожада "бойлар учун" хусусий турма қурилмоқда\n5-07-2019, 22:06, Дунё\nБугун коинотга учирилган "Союз" космик кемаси ҳалокатга учради, экипаж тирик қолди\n11-10-2018, 20:20, Дунё\nGM автозаводининг ишчилари раҳбарнинг кабинетига бостириб киришди (видео)\n9-04-2018, 00:09, Дунё\nЭркак "соғлом бўлгани учун" ишга қабул қилинмади\n24-01-2018, 15:03, Дунё\n19-09-2017, 13:52, Дунё\nЯнгиликлар » Дунё » Сайёҳларни коинотга юборишни режалаштирган компания фаолиятини якунлашини эълон қилди


Ахборот технологиялари ва коммуникацияларини ривожлантириш вазирлиги томонидан 2021 йилда олиб борилган ишлар таҳлили – Telegraph\nАхборот технологиялари ва коммуникацияларини ривожлантириш вазирлиги томонидан 2021 йилда олиб борилган ишлар таҳлили\nhttps://t.me/aoka_uz January 10, 2022\nРақамли иқтисодиёт ривожланиши учун энг муҳим омиллардан бири телекоммуникация инфратузилмасининг барпо этишдир.\nШу мақсадда 2021 йилда Телекоммуникация тармоғини ривожлантириш мақсадида 50 минг километр оптик-толали алоқа линиялари қурилиб, уларнинг умумий узунлиги 118 минг километрга етказилди. ва бунинг натижасида аҳоли масканларининг 67 фоизига мазкур тармоқ кириб борди. Оптик тармоқни кенгайтириш бўйича амалга оширилаётган ишлар келгуси йилларда ҳам мана шундай жадал суръатларда давом эттирилиши белгиланган.\nАҳолига юқори тезликдаги интернет хизматларини кўрсатиш қурилмаларининг умумий сиғими 3,6 млн.га етказилди.\nБугунги кунда халқаро интернет тармоғига уланишнинг умумий ўтказувчанлик имкониятини 1 800 Гигабит/секундни ташкил этиб, 2022 йил якунига қадар ушбу кўрсаткични 3 200 Гигабит/секундгача кенгайтирилиши режалаштирилган.\n2021 йилда маълумотлар узатиш тармоғининг ўтказувчанлик қобилияти вилоят ва туман марказлари даражасида 1,5 баробарга ошди.\nБугунги кунга келиб 95 фоиз аҳоли масканлари мобил интернет билан қамраб олинган, 54 фоиз уй хўжаликларига юқори тезликдаги интернетга уланиш имкони яратилган.\nШуни алоҳида қайд этишимиз керакки, бугунги кунда интернет хизматидан фойдаланувчилар сони 27,2 миллиондан ошган, шундан мобил интернет фойдаланувчилари сони 25,3 миллион кишини ташкил этмоқда.\nРеспубликада рақамли инфратузилмани жадал ривожлантириш, шаҳар ва қишлоқ ҳудудлари ўртасидаги “рақамли тафовут”ни бартараф этиш ҳамда тақдим этилаётган хизматлар сифатини ошириш учун зарур шарт-шароитлар яратиш мақсадида, вазифалар белгилаб олинган.\nРеспубликада телекоммуникация операторларининг рақамли инфратузилмани ривожлатириш бўйича ишларини қўллаб-қувватлаш, солиқ юкини имкон қадар мақбуллаштириш ва имтиёзлар бериш ишлари амалга оширилади.\nДавлатимиз раҳбари томонидан ушбу йўналишга берилаётган эътибор бир мақсадга йўналтирилган – аҳолига сифатли ва замонавий телекоммуникация ва рақамли хизматларни кўрсатиш ҳамда рақамли иқтисодиётни ривожлантириш учун барча имкониятлар яратилади.\nШунга кўра,телекоммуникация инфратузилмасини ривожлантиришнинг қуйидаги асосий мақсадли кўрсаткичлари белгиланди. Жумладан:\n- халқаро ва давлат аҳамиятига молик автомобиль йўлларини мобил алоқа тармоқлари билан тўлиқ қамраб олишни таъминлаш;\n➖ маъмурий бинолар ва кўп квартирали уйларни камида 1 Гигабит/секунд ўтказувчанлик қобилияти билан;\n➖ таълим ташкилотлари, соғлиқни сақлаш муассасалари ва бошқа давлат ташкилотларини камида 100 Мегабит/с ўтказувчанлик қобилияти билан таъминлаш.


Таниқли америкалик продюсер ўзбекистонлик талаблар билан учрашди - Халқ сўзи\n17:07 23 Январь 2019 Маданият\nРежиссёр ва моҳир продюсер, “UPF” ташкилотининг дастурлар бўйича директори Даниел Тутт юртимизга сафари давомида Ўзбекистон давлат санъат ва маданият институтига ташриф буюрди. Бу ҳақда Edu.uz хабар берди.\nТашриф мобайнида америкалик режиссёр институтдаги ижодкор ёшлар томонидан тайёрланаётган ижод намуналари билан танишди.\n– Институтига қилган саёҳатим давомида шунга амин бўлдимки, келажакда бизнинг Ўзбекистондаги фаолиятимизда керак бўладиган кўплаб фикр ва ғоялар етарлича.\nМасалан, институтдаги баъзи ёшларнинг анимация ва операторлик маҳорати менга манзур бўлди. Улар билан келажакда бирга ишлаймиз деган умиддаман.\nАҚШлик режиссёр Ўзбекистонга “Unity Productions Foundation” нодавлат фонди томонидан тасвирга олиниши режалаштирилаётган ислом дини ва цивилизацияси тўғрисида қисқа метражли фильмга материаллар тўплаш мақсадида ташриф буюрган.


Декларация тўғрисидаги қонун қабул қилинганидан кейин 3 ой муҳлат берилади — Акмал Бурхонов – Газета.uz\nДекларация тўғрисидаги қонун қабул қилинганидан кейин 3 ой муҳлат берилади — Акмал Бурхонов\nКоррупцияга қарши курашиш агентлиги раҳбари фармонида тизимни 2022 йил 1 январидан жорий этиш бўйича кўрсатма берилган бўлса ҳам, катта эҳтимол билан, йил охиригача қабул қилинмаслигини маълум қилди. Унинг сўзларига кўра, тизим барибир янги йилдан ишга туширилади ва давлат хизматчиларига декларацияларни тайёрлаш учун апрелгача вақт бериш режалаштирилган.\nLotinchada На русском языке 22 декабр 2021, 17:39 Сиёсат\nКоррупцияга қарши курашиш агентлиги директори Акмал Бурхонов 21 декабрь куни Сенат қўмитасининг йиғилишида Ўзбекистонда давлат хизматчиларининг даромадлари ва мол-мулкини декларациялаш тизими қачон ишга тушишини маълум қилди.\nПрезидент фармони билан 2022 йил 1 январдан бошлаб давлат хизматчилари, давлат улуши 50 фоиздан юқори бўлган ташкилотлар, давлат корхоналари ва муассасалари раҳбарлари ва ўринбосарлари, уларнинг турмуш ўртоғи ва вояга етмаган фарзандларининг даромадлари ва мол-мулкини мажбурий декларация қилиш тизими жорий этилиши белгиланган эди.\nАкмал Бурхоновнинг айтишича, қонун лойиҳаси аллақачон хорижий ва маҳаллий экспертлар, қатор вазирлик ва идоралар билан ҳамкорликда ишлаб чиқилган.\n«Қонун лойиҳаси тайёр бўлган. Худди шунақа [коррупционерлар] реестрида бўлгани каби, айрим вазирлик ва идораларда икки-уч масала бўйича эътирозлар бўлди. Келишув бўйича қўшма ишчи гуруҳ туздик. [Келишув] якунига етиши билан лойиҳани жамоатчилик муҳокамасига қўямиз», — деди у.\nАгентлик раҳбари декларация тизимига ўтиш чўзилиб кетмаслигига ишонтирди.\n«Биз бу бўйича техник, ташкилий ишларни бошлаб юборганмиз. Тўғрисини айтсам, бундай тизимни яратиш ва техник топшириқни яратиш учун камида беш-олти ой вақт кетар экан, лекин биз Ахборот технологиялари ва коммуникацияларини ривожлантириш вазирлигидан тезлаштиришни илтимос қилдик. Сентябрь ойида илтимос қилгандик, ноябрь ойи охирида бизга ижобий хулосасини беришди — техник топшириқ тайёр. Яъни техник жиҳатлари, уларнинг миқдорлари, базани ишга тушириш бйича барча тайёргарлик ишларини ўтказдик», — деди у.\nУнга кўра, декларация тизими базаси 2022 йилдан ишга туширилади.\n«Ьўғри, бугунги кундан келиб чиқадиган бўлсак, [қонуннинг қабул қилиниши] кечикиши мумкин. Қонуннинг январгача қабул қилинмаслиги эҳтимоли катта. Аммо декларация тизими барибир бўлади… 2022 йил 1 январдан ишга туширилиши [давлат хизматчиси] 1 январдан декларация топширади дегани эмас, вақт берилади. Хорижий мамлакатлар тажрибасини оладиган бўлсак, ўртача уч ойгача вақт берилади. Солиқ декларациясини 1 апрелгача топшириш керак бўлгани каби. Биз ўша муддатни бермоқчимиз. Агар январь ойида қабул қилинадишан бўлса ҳам, 2022 йилдан топган даромадлар ва мулклар ҳисобга олинади», — деди Акмал Бурхонов.\n2022 йил 1 январдан бошлаб давлат хизматчиларига Ўзбекистон ҳудудидан ташқарида ҳисоб рақамлари очиш ва эгалик қилиш, пул маблағларини сақлаш, кўчмас мулк ва бошқа мол-мулкка эгалик қилиш ҳам тақиқланади (хорижда ишлаётган давлат хизматчилари ҳамда давлат хизматига киргунга қадар сотиб олинган мол-мулк бундан мустасно).\nКоррупцияга қарши кураш агентлиги раҳбарининг сўзларига кўра, ҳозирда давлат хизматчиларининг хориждаги ҳисоб рақамлари ва мол-мулкига эга бўлиши қонун бузилиши ҳисобланмайди. Қонун қабул қилингандан сўнг жиноят ва маъмурий кодексларга ўзгартиришлар киритилгунга қадар мониторинг ўтказилади. Кейин агентлик хорижий ҳамкорлар билан биргаликда давлат хизматчиларининг хориждаги банк ҳисоб рақамлари ва мол-мулки мавжудлигини текширади.\n«Газета.uz» 1 333\nДавлат хизматчилари даромадлари декларацияси 1 январдан жорий этилади 7 июл 2021, 10:12


"Насаф" 15 январь куни "Шахтёр" билан ўйнаши тасдиқланди / CHAMPIONAT.asia\n"Насаф" 15 январь куни "Шахтёр" билан ўйнаши тасдиқланди\n8 январь куни Тошкентда "Локо" ва "Насаф" ўртоқлик учрашуви ўтказиши режалаштирилганди.\nКуни кеча ташланган қуръа натижасига кўра, Ўзбекистон чемпионатининг кумуш ҳамда бронза медал совриндорлари 2-турдаёқ ўзаро тўқнаш келишлари маълум бўлди. Шу боис, мураббийлар 8 январга мўлжалланган учрашувдан воз кечишлари ҳам мумкин. 10 январь куни "Насаф" делегацияси илк хориж йиғинини ўтказиш мақсадида Туркияга жўнаб кетади. 15 январда Қарағанданинг "Шахтёр"и билан ўйин бўлади. Клуб бош мураббийи Рўзиқул Бердиев мухбиримиз Камолиддин Алимов билан суҳбатда бу маълумотни таслиқлади.\n"Олдинда биз катта синов кутиб турибди. ОЧЛ плей-офф босқич ўйинида иштирок этишимиз керак. Тайёргарликни ҳам шунга монанд тарзда олиб боришга ҳаракат қиляпмиз. Таркибда деярли ўзгаришлар бўлмади. Энг муҳими, ўтган йилги таркибни сақлаб қолдик. Барча етакчи футболчиларимиз билан шартномаларни узайтирдик. Бир-икки нафар янги ўйинчилар қўшилиши мумкин. Легионерлардан кўра, маҳаллий футболчиларга эътибор қаратамиз. Кўз остимизга олиб қўйган ўйнчиларимиз бор. Туркиядаги йиғинда уларни кўрикдан ўтказамиз. 15 январь куни Қарағанданинг "Шахтёр" клуби билан назорат ўйини ўтказамиз. Устозимиз Виктор Кумиков билан яна бир бор учрашиш имконияти юзага келяпти", - дейди Ўзбекистоннинг 2013 йилдаги энг яхши мураббийи.


«Қуръон ўқиш илми». Йигирма иккинчи дарс\n«Қуръон ўқиш илми». Йигирма иккинчи дарс\tЙИГИРМА ИККИНЧИ ДАРС\n1. Ёзилса-да, ўқилмайдиган ҳарфлар.\n2. Сўз бошида келиб, васлда ўқилмай, ибтидода ўқиладиган ҳарфлар.\n3. Айирувчи ва боғловчи ҳамза.\n4. Сўз охирида келиб, васлда ўқилмай, вақфда ўқиладиган ҳарфлар\n5. Ҳеч қачон ўқилмайдиган ҳарфлар.\n6. Аниқлик лами.\nКўпчилик тилларнинг имлосида бўлгани каби араб имлосида ҳам маълум мақсадларда ёзилиб, аммо нутқда ўқилмайдиган ҳарфлар мавжуд. Бундай ҳарфларни биз уч турга бўлишимиз мумкин:\nI. Сўз бошида келиб, васлда ўқилмай, ибтидода ўқиладиган ҳарф. II. Сўз охирида келиб, васлда ўқилмай, вақф қилинганда ўқиладиган ҳарфлар.\nIII. Умуман ўқилмайдиган ҳарфлар.\nЁзилса-да, ўқилмайдиган ҳарфларнинг айримларигина Қуръонга – Мусҳаф расмига хос бўлиб, аксари араб имлосининг хусусиятларидан ҳисобланади. Аслида бу ҳарфларнинг ёзувда маълум вазифалари мавжуд. Аммо биз фақат уларнинг ўқилишини ўрганаётганимиз учун бу ҳақда тўхталмаймиз.\nI. Сўз бошида келиб, васлда ўқилмай, ибтидода ўқиладиган ҳарф. Бу – боғловчи ҳамзанинг алифидир.\nАйирувчи ва боғловчи ҳамза Ўтган дарсда биз ҳамзанинг ёзувдаги қўлланиш ҳолатларини ўргандик. Энди эса унинг нутқдаги хусусияти ҳақида сўз юритамиз. Ҳамза ундоши бошқа ундош товушлар қатори сўзнинг бошида ҳам, ўртасида ҳам, охирида ҳам келиши мумкин. Бунда у қолган барча ундошлар каби қўлланилади. Фақат сўзнинг бошида келган ҳамза бошқаларидан фарқли равишда, икки хил бўлади:\n1. Доимо ўқиладиган ҳамза. Ҳамзанинг бу тури «айирувчи (қатъийя) ҳамза» деб юритилади ва ёзувда доимо ҳамза ҳарфи билан ифодаланади: أَ كْبَرُ إِنَّ أُجُورٌ 2. Сўзларнинг бирикиши жараёнида тушиб қолиб, ибтидода, яъни фақат ўша ҳамза етаклаб келган сўздан бошлаб ўқилганида айтиладиган ҳамза. Бундай ҳамза «боғловчи (васлийя) ҳамза» деб аталади ва у ёзувда ифодаланмайди. Чунки агар унинг учун имлода ҳамза қўйилгудек бўлса, бу нарса сўзлар бирикишида боғловчи ҳамзани тушириб ўқишга тўсқинлик қилади. Шу боис, бундай ўринда ҳамза белгиси қўйилмай, унинг ўрнига, таянчи бўлган алиф устига «васл аломати» деб аталувчи махсус белги юклатилади. Бу белги ҳеч қандай товуш англатмайди, шу ерда боғловчи ҳамза борлигини билиради, холос. Боғловчи ҳамза бириктирган сўзлар худди бир сўз каби қўшиб ўқилади. Мисол учун:\nДемак, боғловчи ҳамза турган сўздан бошлаб ўқилганда ҳамза талаффуз этилади. Аммо у олдинги сўзга қўшиб ўқилса, ҳамза тушиб қолади. Бинобарин, бу ўринда ёзувдаги ҳамзанинг таянчи бўлмиш алифга ўқилмайдиган ҳарф сифатида қаралади ва у васлда ўқилмай, ибтидода ўқиладиган ҳарф ҳисобланади.\nБоғловчи ҳамза қачон қайси ҳаракат билан ўқилишини ўрни келганда ўрганамиз.\nII. Сўз охирида келиб, васлда ўқилмай, вақф қилинганда ўқиладиган ҳарфлар.\nБу турдаги ҳарфлар уч қисмга бўлинади:\n1. Сўз охиридаги мад ҳарфлари. Улар биринчи ўқиладиган ҳарфи сукунли ёки шаддали бўлган сўзга васл қилинганидагина ўқилмайди, нутқда сўздаги чўзиқ унли ўрнига унинг қисқа шакли айтилади. Аммо агар уларда вақф қилинса ёки улар ҳаракатли ҳарф билан бошланган сўзга васл қилинса, мад ҳарфлари ўқилади, чўзиқ унлилар ўз ҳолича айтилади.\n2. Сўз охиридаги махсус белгили алиф ҳарфи. Бунда алиф чўзиқ ā унлисини ифодалаб келади ва бошқа мад ҳарфлари каби вақфда ўқилиб, васлда тушиб қолади. Бундай алифнинг хусусияти шундаки, у маълум сўзларга алоҳида мақсадларда орттирилган бўлиб, махсус белги билан кўрсатилади:\n3. Маълум ундош товушлар. Бундай ундошлар фақат сўз охиридагина учрайди ва улар одатда сукун ҳамда ҳаракатлардан ҳоли бўлади. Бундай ундошлар вақфда сукун билан ўқилади. Улар асосан қуйидаги ҳарфлардир: ت , د, ذ, ث, ل, ب, ن, م. Шунингдек, сўзнинг охирида келган ҳар қандай ундош ҳарф кейинги сўзнинг биринчи ҳарфи билан бир хил бўлса, олдинги сўздагиси вақфда ўқилиб, васлда ўқилмайди. Шу боис у сукун ва ҳаракатсиз ёзилади, кейинги ҳарфга эса шадда белгиси орттирилади.\nҲеч қачон, яъни вақфда ҳам, ибтидода ҳам, васлда ҳам ўқилмайдиган ҳарфлар ҳам бўлиб, улар икки қисмга бўлинади:\n1. Улар маълум мақсадларда ёзилган алиф, вāв ва йā ҳарфлари бўлиб, улар Қуръони Каримда махсус белги билан кўрсатилади:\nДемак, бошқача қилиб айтганда, ушбу доира белги орттирилган ҳарф ҳеч қачон ўқилмайди.\n2. Маълум сўзларда, аниқроғи, исм туркумидаги кўпчилик сўзларда аниқликни кўрсатиш учун қўлланиладиган «алиф‑лāм» артикли («ال») таркибидаги «ل» ҳарфи. Бу лāм ўн тўртта ундош товушга йўлиққанда ўзидан кейинги ундош товуш талаффузига мослашиши (ассимиляция) натижасида ўша товушга айланиб кетади. Бинобарин, бунда лāм ҳарфи ўқилмай, кейинги ҳарф иккилантириб ўқилади. Шу боис, ل ҳарфи бу ўринда ҳеч қандай белгисиз ёзилади ва ундан кейинги ҳарфга шадда аломати орттирилади. Аниқлик лāми ўзи сокин бўлиб, доимо боғловчи ҳамза билан қўлланилади ва унинг ҳамзаси ибтидода фатҳа билан ўқилади. Лāмнинг ўқилмай қолишига сабаб бўлувчи мазкур ўн тўрт ҳарфни ҳозирча мисоллардан аниқлаб оласиз.\nЁзилса-да, ўқилмайдиган ҳарфлар ҳақида қуйидагича хулоса қилишимиз мумкин:\nØ Васла белгиси қўйилган алиф васлда ўқилмай, ибтидода ҳаракатли ҳамза билан ўқилади.\nØ Чўзиқ доира шаклидаги белгили алиф васлда ўқилмай, вақфда ўқилади.\nØ Доира шаклидаги аломат орттирилган алиф, вāв ва йā ҳарфлари ҳеч қачон ўқилмайди.\nØ Булардан ташқари, сукун ва ҳаракатлардан ҳоли бўлган ҳолда сукунли ёки шаддали ҳарфларга йўлиққан ҳарфлар васлда ўқилмайди. I. Боғловчи ҳамза\nВақфда ўқилиб, васлда ўқилмайдиган ҳарфлар\nII. Умуман ўқилмайдиган ҳарфлар\n· Ҳамзанинг боғловчи ёки айирувчи бўлиши сўз бошида келадиган ҳамзагагина хосдир. · Боғловчи ҳамза ўзи тушиб қолиб, сўзларнинг бир-бирига боғланиб, бир сўз каби ўқилишини таъминлаганлиги учун «боғловчи» деб номланган. Бинобарин, унинг акси бўлган ҳамза «айирувчи» деб аталган.\n· Боғловчи ҳамзанинг аломати сифатида қабул қилинган сōд ҳарфи шаклидаги белги боғловчи сўзини англатувчи «وَصْلٌ» сўзидаги сōд ҳарфидан олинган бўлиб, ушбу сўз мазмунига далолат қилади.\n· Бир ўринда бир нечта ўқилмайдиган ҳарфлар келиши ҳам мумкинлигини мисоллардан англагандирсиз.\n· Юқорида ўрганилган ўқилмайдиган ҳарфларга орттирилган махсус белгилар Мусҳафи шарифга хос бўлиб, бошқа манбаларда учрамайди.\n· Ундош ҳарфга сукун ёки ҳаракатнинг қўйилиши унинг доимо аниқ ўқилишининг аломати ҳисобланади. · Ўқилмайдиган ундош ҳарфлар ҳақида махсус қоидалар бўлиб, бизларга Қуръонни тўғри ўқишимиз учун ҳозирча юқоридаги маълумотлар кифоя қилади.\n· Аллоҳ насиб қилса, аниқлик лāми ҳақида ҳам кейинги дарсларда батафсил сўз юритилади. 32-топшириқ.\n– Ёзилса‑да, ўқилмайдиган ҳарфлар ҳақида хулосангизни айтиб беринг. Қуйидаги саволларга жавоб беринг:\n– Ёзилса-да, ўқилмайдиган ҳарф деганда нимани тушундингиз?\n– Араб ёзувида қайси ҳарфлар ўқилмаслиги мумкин?\n– Сўз бошидаги ҳамза неча хил бўлади ва улар нима деб номланади?\n– Сўз бошидаги ҳамзаларнинг қай бири ёзувда қандай ифодаланади?\n– Мад ҳарфлари қачон ўқилмайди?\n– Махсус чўзиқ доира шаклидаги белги орттирилган алифга эга бўлган сўз Қуръони Каримда нечта ва уларнинг қай бири кўп учрайди?\n– Ҳарфнинг ҳеч қачон ўқилмаслигига дололат қилувчи доира шаклидаги белги қайси ҳарфларда учрайди?\n– Аниқлик лами деганда нимани тушундингиз?\n– Аниқлик лами нечта ҳарфдан олдин келганда ўқилмай кетади?\n– Ўқилмайдиган ундош ҳарфни қандай танисиз? – Агар бирорта сўз ўзидан олдинги сўзнинг охирги ундош ҳарфи билан бошланса, қачон қайси бири ўқилмайди?


Месси сочи рангини ўзгартирганига изоҳ берди » Ўзбекистон янгиликлари – Zamin.uz\n05-09-2016 | 10:58\nZAMIN.UZ / Спорт / 05 Сентиябр 2016 года441\n«Барселона» ҳужумчиси Лионель Месси нима учун сочини оқ рангга бўяшга қарор қилгани ҳақида сўзлаб берди. «Оғир бир кунда сочимни бўяш ҳақида қарор қабул қилгандим. Мен янги ҳаётни бошлашим керак эди. Ўзимга ўзим дедим: «Барчасини бошидан бошлашим керак», — дея эслайди Месси.Шунингдек, Лионель катта ўғли Тиагонинг футболга бўлган қизиқиши ҳақида гапириб ўтди.«Унга футбол тўпларини совға қилмасликка ҳаракат қиламан, у футболга унчалик қизиқмайди. Кўрамиз, балки у жамоада ўйнаётганида бу ўйинга қизиқиб қолармикан», дейди у.Ҳозирда Тиаго Месси «Ньюэллс Олд Бойз» клуби тизимида бўлиб турибди. Бу Лионель ўйнаган илк жамоа ҳисобланади.\nЎқишни тавсия қиламиз Месси: «Барселона»да ҳамма «Реал»нинг мағлубиятини истайди


Коронавирус ва грипп қандай фарқ қилади? – Газета.uz\n13 август 2020, 16:38 Жамият\nАОКАда Соғлиқни сақлаш вазирлиги ҳузуридаги Коронавирусга қарши курашиш штаби аъзоси Шуҳрат Боймуродов коронавирус ва гриппнинг фарқи ҳақидаги саволга жавоб берди.\nКоронавирус ва гриппнинг фарқи:\nГрипп COVID-19 га қараганда жуда қисқа яширин давр ва жуда қисқа оралиқга эга;\nCOVID-19 да серияли оралиқ 5−6 кун, гриппда оралиқ 3 кун. Грипп COVID-19 га қараганда тезроқ тарқалиш хусусиятига эга;\nБолалар гриппнинг тарқалишида асосий омил ҳисобланади, COVID-19 эса болаларда жуда кам учрайди;\nКоронавирус турида қуруқ йўтал (ёки кўп бўлмаган балғам) кузатилади. Гриппда нам йўтал ва тумов, бурун битиши кузатилади;\nCOVID-19 да 15 фоиз ҳолда оғир инфекциялар бўлиб, кислород талаб қилиниши ва 5 фоиз критик ҳолат бўлиб, ўпка вентелацияси талаб қилинади. COVID-19 да критик ҳолат ва оғир инфекциялар гриппга қараганда юқори;\nCOVID-19 да умумий ўлим коэффициенти 3−4 фоизни ташкил қилади. Мавсумий гриппда ўлим 0,1 фоиздан паст.\nЭслатиб ўтамиз, аввалроқ Врачлар малакасини ошириш институти доценти Дилфуза Ҳасанова грипп билан оғриётган бемор коронавирусни ҳам юқтириб олса, бу ҳолат пневмонияга олиб келиши мумкинлиги ҳақида огоҳлантирган эди.\nҚўшимча фойдали маълумотлар:


Адибнинг қизи, академик Сайёра Рашидова, Шароф Рашидов ҳаёти ҳамда фаолияти ҳақидаги китоб муаллифи Саидакбар Ризаев, фалсафа фанлари доктори Гули Маҳмудова ва бошқалар қатнашган тадбирда халқимизнинг фидойи фарзанди ёди юксак эҳтиром билан тилга олинди. Шароф Рашидовнинг давлат ишларидаги жонкуярлиги, йўлбошчилик салоҳияти, юртга садоқати, одамларга нисбатан меҳру муҳаббатига оид кўплаб ҳаётий мисоллар келтирилди.\n— Шароф Рашидовнинг Бухоро экин ерлари сув таъминотини яхшилаш, улкан насос станциялари ҳамда каналлар қуриш ташаббускори эканини биз, кекса авлод вакиллари яхши эслаймиз, — дейди “Эл-юрт ҳурмати” ордени соҳиби Бевит Жумаев. — Воҳада ирригация ва мелиорацияни ривожлантириш, саноатни йўлга қўйишда қатъиятли ҳамда шижоатли бу инсоннинг ҳиссаси бениҳоя катта.\nТадбирда сўз олганлар Шароф Рашидовнинг давлат ишлари билан банд бўлишига қарамай, баракали ижод қилганини ҳам эътироф этдилар. Унинг қаламига мансуб “ўолиблар”, “Бўрондан кучли”, “Қудратли тўлқин” романлари ва яна кўплаб шеър ҳамда бадиий-публицистик асарларида фидойи юртдошларимизнинг мураккаб даврдаги ҳаётлари ўз ифодасини топган. Бу асарларнинг тарбиявий аҳамияти ниҳоятда катта.\nХотира кечасида Ватан, тинчлик, истиқлолни мадҳ қилувчи куй-қўшиқлардан иборат бадиий дастур намойиш этилди.\nТадбирда вилоят ҳокими Ўктам Барноев сўзга чиқди.\nМазкур рукндаги бошқа мақолалар: « Фарғона: нодир мерос, бетакрор анъаналар\tПойтахтимизда россия киноси кунлари бошланди »


Европа лигаси финалини словениялик ҳакамлар бошқаради\n12 май, 2017, 21:20\nУEФА расмий сайти Европ лигаси финал ўйинини бошқариб борадиган ҳакамлар номини эълон қилди.\nУнга кўра, 24 май оқшомида Стокгольмдаги “Френдс Арена”да бўлиб ўтадиган “Манчестер Юнайтед” хамда “Аякс” жамоалари ўртасидаги хал қилувчи баҳсни словениялик Дамир Скомина бошқариб боради. 40 ёшли ҳакамга қанотларда ҳамюртлари Юре Прапротник хамда Роберт Вуканлар ёрдам беради. Дарвоза ортида эса Матей Юг ва Славко Винчичлар ишлашади. Тўртинчи ҳакам италиядан – Жанлука Рокки.\nМаълумот учун, бу мавсум Скомина ЕЧЛда 6 та ўйинда ишлади. Жумладан, “Монако” – “Боруссия Дортмунд” ўйини ҳам унга ишониб топширилган эди. Эътиборлиси, словениялик ҳакам учун мазкур финал еврокубокларда бошқарган илк финали бўлади.


русский язык | «Умид» ИДУМ\nУшбу саҳифа орқали рус тили фанидан очиқ дарс ишланмаси ва унга маҳсус тайёрланган видеороликлар билан танишиб, саҳифа сўнгида тақдимот ва тарқатма материалларни юклаб олишингиз мумкин. Файллар tasix тизимида бўлгани учун, компьютердан юклаганингиз учун трафигингиз кетмайди. Ўхшаш мавзулар: Ўзбекча – русча…\nОдатда викторина ўқувчиларнинг дарс мавзусини яхши ўзлаштиришларига ёрдам беради. Викторина ўйин тарзида ўтказилса, ўқувчи мусобақа вақтида маълумотларни тезроқ ёд олади. Ушбу саҳифада рус тили фанида ўтказиш учун 30 та викторина саволларини юкладик. Саҳифа сўнгида викторина савол ва жавобларини юклаб олишингиз…\nadmin 21.06.2017 Викторина Фикр билдирилмаган\nРус тилида сонлар. Русча-ўзбекча сўзлашгич. Сонлар, ҳисоб, математика (видео)\nУшбу саҳифа орқали рус тилидаги “сонлар ва ҳисоб” мавзусидаги русча-ўзбекча сўзлашгич рукни остида янги сўзлар билан танишиб чиқишингиз мумкин. Ҳар сафаргидек, мавзуни мустаҳкамлашингиз учун видео қўшилди. «Рус тилини ўрганамиз!» рукнининг кейинги саҳифаларида сон ҳақида янада кўпроқ маълумот берамиз. Ўхшаш мавзулар:…\nadmin 13.04.2017 Рус тилини ўрганамиз! Фикр билдирилмаган\nУшбу саҳифа орқали рус тилида қариндош уруғларнинг номланиши ҳақида батафсил маълумот олишингиз мумкин. Видео билимларингизни мустаҳкамлашга ёрдам беради. Ўхшаш мавзулар: Рус тилини қандай қилиб мукаммал ўрганиб олсам бўлади? Кўрилган: 4730 Ўзбек, рус ва инглиз тилларида дарахтларнинг номланиши Кўрилган: 2097 Рус…\nadmin 07.04.2017 Рус тилини ўрганамиз! 3 фикр билдирилган\nadmin 31.01.2017 Фан тугараги 4 фикр билдирилган\nУшбу саҳифа орқали ўзбек, рус ва инглиз тилларида одам танаси ташқи аъзолари қандай номланишини ўрганамиз. Транскрипция инглиз тилидаги сўзларнинг тўғри талаффуз этилишини ўргатса, видеороликлар сўзларни ёд олишга кўмак беради. Ўхшаш мавзулар: Рус тилини қандай қилиб мукаммал ўрганиб олсам бўлади? Кўрилган:…\nadmin 25.12.2016 Инглиз тилини ўрганамиз! Фикр билдирилмаган\nРус тилида отларнинг ҳаммаси мужской, женский ва средний родга бўлиниб, бир-биридан шакл жиҳатидан кескин фарқ қилади. Ўзбек тилида бундай ҳодиса учрамайди. Ўзбек тилида баъзан женский родни билдирувчи қўшимчалар учрайди, масалан: муаллима, Салимова, Каримова. Родлар фарқи (мужской род) Рус тилида отларнинг…\nadmin 22.12.2016 Рус тилини ўрганамиз! 2 фикр билдирилган\nРус тили ойлиги доирасида ушбу фан ўқитувчилари Абдурахмонова Д.М. ва Агишева З.Х рахбарлигида мактаб-интернатимиз фаоллар залида атоқли рус адиби А.С. Пушкиннинг «Евгений Онегин» мавзусида қизиқарли викторина бўлиб ўтди. Ўхшаш мавзулар: Профилактик суҳбат бўлиб ўтди Кўрилган: 631 Ўзбекча – русча сўзлашгич…